text:
Minister Xiomara Maduro di Cultura ta informa: Comision di Evento Social di Parokia di Noord ta traha pa conserva e historia di Parokia di Noord
Minister Xiomara Maduro di Cultura ta informa:
Comision di Evento Social di Parokia di Noord ta traha pa conserva e historia di Parokia di Noord
ORANJESTAD – Minister Maduro a reuni cu Comision di Evento Social di Parokia di Noord pa por haya sa mas di nan trabounan pa conserva e historia di Parokia di Noord.
Exposicion
Sr. Steve Geerman y sra. Rachel Croes-Frank di e comision a informa Minister Xiomara Maduro riba nan plan pa organisa un exposicion den luna di oktober 2020, di tur e artefactonan valioso y historico cu ta conta e historia di e Parokia di Noord.
Proteccion interior Kapel di Klooster
E comision a informa Minister Maduro riba e trabounan cu ta wordo haci pa mantene e Kapel di e Klooster di Imeldahof cu ta un monumento di Pais Aruba limpi. E Kapel tin mueblenan autentico y unico na Aruba. Pa sigura cu e interior di e Kapel por keda intacto, e comision a haci un peticion pa asina e interior di e Kapel tambe por wordo conserva como parti di nos herencia cultural.
Fundacion Kapel di Bethania
E comision tin intencion di lanta un fundacion pa asina maneha y proteha e Kapel, e inventario y algun lokaal den cercania di e Kapel. Di e forma aki e exposicion actual por bay forma parti di un museo permanente cu ta conta e historia di e Kapel, di e Soeurnan di Bethania y di e Parokia di Noord.


c: text/html

text:
In light of Aruba Airport’s Gateway 2030 project:
ORANJESTAD – On Thursday, November 29th, Aruba Airport Authority N.V. (AAA) organized the 1st Construction Fair for the airport’s Gateway 2030 Construction Project at the ballroom of the Hilton Hotel. The event was organized as part of the preparation for the tendering process for the construction of the main terminal expansion, which is scheduled to begin in late February. The main goal of the fair was to introduce prospective international construction firms to the business community and government leadership in Aruba, in an effort for international construction firms to get familiar with doing business in Aruba, and ensure that local companies play a significant role in the construction work scheduled to take place over the next few years.
The event opening took place with a speech by the Prime Minister of Aruba, Mrs. Evelyn Wever-Croes, who outlined the importance of the Gateway 2030 project for the future growth of the island, and for the country’s economy. Her Excellency was followed by the Minister of Spatial Development, Infrastructure, and Environment Mr. Otmar Oduber, who further stated how important sustainability, green building methods, and responsible growth are paramount for the island’s success. The opening was followed by a detailed presentation on the main elements of the project, a presentation on Aruba’s tax codes and procedures, as well as participation from DPL and Economic Affairs; and concluded with a networking session, where international and local companies were given the opportunity to exchange information and contacts for future collaboration on the project.
A total of 13 international construction firms attended the fair and had the opportunity to connect with 55 local contractors, suppliers and vendors who attended the fair.
Also present was BEUMER Group, the provider of the airport’s new baggage handling system, and international construction company Ballast Nedam, who was recently awarded the contract with AAA to build the airport’s new utility plant, and main security gate building, and oversee the relocation of the airport’s main utility systems. This project also involves AWM/ JAJO, along with local subcontractors Bopel, CHS, and Robertson.
“We are confident that the Construction Fair was a successful tool for local and international construction companies to meet and engage each other in forming important new partnerships, and achieve the necessary balance of international and local expertise needed to execute a large and complex construction project,” said AAA CEO Mr. James Fazio.
Papiamento
Den cuadro di Aeropuerto di Aruba su proyecto Gateway 2030:
ORANJESTAD – Riba diahuebs 29 di November, Aruba Airport Authority N.V. (AAA) a organisa e prome Construction Fair pa e proyecto di expansion Gateway 2030 den e ballroom di Hilton Hotel. E evento a wordo organisa como parti di e preparacion pa e proceso di tender pa e construccion di e expansion di e terminal principal, cu segun e schedule mester cuminsa na final di Februari. E meta principal tabata pa introduci companianan di construccion internacional na e business community y e departamentonan gubernamental na Aruba, den e esfuerso pa e companianan internacional familiarisa cu e proceso di haci negoshi na Aruba y pa sigura cu companianan local ta un parti significante den e construccion cu lo tuma lugar den e siguiente anjanan nos dilanti.
E apertura a tuma lugar cu speech di Prome Minister di Aruba, Sra. Evelyn Wever-Croes cu a enfoca riba e importancia di e proyecto Gateway 2030 pa e futuro crecemento di nos isla y pa e economia di Aruba. Despues di e speech di Su Excelencia a hiba palabra Minister di Infrastructura, Desaroyo Espacial, Infrastructura y Medio Ambiente Sr. Otmar Oduber cu a sigui bisando con importante sostenibilidad, metodonan di construccion green y cresimento responsabel ta pa e isla su exito. E apertura a wordo sigui pa un presentacion hopi detaya riba e elementonan mas importante di e proyecto, un presentacion di Aruba su proceduranan di codiconan di impuesto, como tambe participacion di DPL y Departamento di Asuntonan Economico y a conclui cu un networking session, unda e companianan internacional y local a hanja e oportunidad pa intercambia informacion y contacto pa oportunidadnan pa traha hunto den futuro.
Un total di 13 compania di construccion internacional a atende e Construction Fair y tabatin e oportunidad pa conecta cu 55 compania di construccion, suppliers y vendors cu a atende e evento.
Tambe presente tabata BEUMER Group, e compania encarga cu e sistema di Baggage Handling nobo y e compania di construccion internacional Ballast Nedam, cu recientemente a hanja e contract cu AAA pa construi aeropuerto su base di utilidad y e edificio pa e entrada di e post di seguridad y lo percura pa e re-alocacion di e sistemanan di utilidad principal. Den e proyecto aki AWM/ JAJO hunto cu subcontratistanan Bopel, CHS, y Robertson ta envolvi.
“Nos tin confiansa cu e Construction Fair tabata un evento esencial pa e companianan di construccion local y internacional pa conose otro y traha na forma partnerships nobo cu otro y alcansa e balans necesario di experticio local y internacional cu mester pa por ehecuta un proyecto asina grandi y complex,” asina CEO di AAA Sr. James Fazio a bisa.
?
?
?
?

robotstxt: allowed

filter: keep


text:
…e Konferensia di Biahe di mas grandi den Karibe…
WILLEMSTAD- 16 di febrüari 2018 – Ofisina di Turismo di Kòrsou (CTB), huntu ku Curaçao Airport Partners i CHATA, a asistí na e konferensia di biahe di mas grandi pa region di Karibe durante e Caribbean Hotel & Tourism Association: Caribbean Marketplace ku a ser tené na San Juan, Puerto Rico di 30 di yanüari pa 1 di febrüari 2018.
E evento anual akí a inkluí partisipashon di 18 pais, 237 delegado i 98 mayorista, tur ku enfoke riba biahe den Karibe. CTB a traha sita ku algun di e partnernan mayorista prinsipal di e industria, manera American Airlines Vacations, Expedia INC, JetBlue Vacations, Apple Leisure Group, WestJet Vacations i tambe partnernan den medionan di komunikashon manera Robb Report, ADARA i TravelZoo, djis pa menshoná algun.
E enfoke di nos reunionnan durante e CHTA Caribbean Marketplace di 2018 tabata pa repasá e resultadonan di nos sifranan di turismo pa 2017, splika kiko ta e proyekshonnan aktual pa loke ta e destinashon Kòrsou, definí strategia di koperashon, identifiká kua ta e oportunidatnan pa partnernan di sektor privá por traha huntu i duna un update general di e produkto turístiko di Kòrsou.
Ademas di e organisashonnan ariba menshoná, tambe a asistí na e konferensia akí partnernan di sektor privá di turismo manera ACOYA Curaçao, Avila Beach Hotel, Hilton Curaçao, Lions Dive & Beach Resort i Renaissance Curaçao Resort & Casino.


text:
Sindicato di Aduana (SADA) a realisa un conferencia di prensa ayera mainta pa asina reacciona na un declaracion cu recientemente un ex-politico a haci, unda supuestamente a señala cu sindicato no a duna un reaccion tocante un caso penal cu ta andando den cual un ex-minister ta involucra.
Edward Maduro presidente di SADA a splica cu como sindicato cu ta representa su miembronan y ta traha a base di mandato di e miembronan, tin biaha nan mester bin dilanti pa defende nan miembronan. “Nos no ta parlamentario, nos no ta sinta den parlamento unda e trabou di control riba gobierno mester tuma luga, kiermen, esnan cu ta prome yama y esnan cu ta wordo paga pa haci esaki ta parlamentarionan, nan ta esun cu mester controla gobierno y ministernan, personalmente mi tin hopi comentario di e funcionamento di parlamento pero mi ta kere aworaki mi no ta bay divulga esey pasobra mi ta sinta den calidad di un sindicato, pero nos no por acepta cu nos ta wordo tilda di no reacciona pasobra esey no ta nos deber”, el a indica.
El a señala cu den nan statuut ta indica cu nan no mag di haci politica pa motibo cu si nan ta bay reacciona riba cada caso unda politiconan, gobernantenan, ex-gobernantenan cu tin sospecho riba nan of nan ta culpabel, manera el a sigura, nan tin cu reacciona riba varios otro caso como Strawberry Gate, Arubahuis, Vacuna Gate “casonan unda cu parlamento y gobierno tin cu haci nan trabou y no ta trabou di sindicato”, el a bisa.
Asina mes, el a enfatisa cu directiva di sindicato SADA no ta bay permiti participa den ningun “tipo di politikeria” cu na momento cu nan ta bin cu cierto critica riba e maneho di gobierno cu ta afecta directamente su miembronan “mas cu claro, nos lo sali y vocifera esaki, sin miedo na algun represalia pero nos ta sigui traha bay dilanti”, Maduro a expresa.
Tambe, el a menciona cu nan como sindicato nan ta traha segun statuutnan di sindicato, unda nan ta purba zorg pa e maneho interno lo wordo vigila pa si acaso cosnan robes pasa nan tin cu señala esaki, por ehemplo, el a trece dilanti casonan di ambtenaar cu pa ultimo tempo “nan ta wordo persigui malamente y inhustamente door di e gobierno aki cu ta sinta desde 2017, nos a bin conoce un aumento drastico den casonan contra ambtenaarnan y mi por bisa cu e ta tristo pa bisa den un cierto sentido pero ora bo ta papia di persecucion inhusto di ambtenaar, practicamente tur caso nos ta ganando den corte” Maduro a comenta.
Igualmente, el a bisa cu ora un maneho dudoso ta tuma luga den nan departamento nan ta haci nan werkingsverband, algun añanan atras tabatin benoeming di un colega di nan cu a bay contra ley unda el a sigura cu e director actual di departamento a haci un peticion di un benoeming pa e ramo di inspector cu a bay contra ley.
Continuando riba su reaccion, Maduro a declara cu nan ta hopi druk bezig cu temanan mas importante cu casonan cu ta andando den cual ainda falta e sentencia y cu tambe por bay hoger beroep y “nos no ta bezig cu esey, nos ta bezig cu e temanan di Landspakette cu ta trata cosnan hopi importante unda cambionan den ley laboral mester bin na vigor, unda cu temanan di prestatiemanagement cu ta tema cu ta toca profundamente e ambtenaarnan, esakinan ta temanan cu ta toca nos directamente”, el a bisa.
Nana como directiva a dicidi di sali afo y vocifera di nan banda nan puntonan unda el a sigura cu “mi ta kere cu tin hopi onderzoek mas interno y tin hopi cosnan mas dudoso cu ta tumando luga den Aduana mes cu mi ta kere cu gobierno y minister di Integridad cu ta supose di para pa integridad sa di esakinan, e tin stukkennan cu nos a entregel’e cu mester start un onderzoek interno pero te dia di awe nos no a scucha nada”, el a indica.
Di loke ta trata e situacion di Aduana mes el a expresa cu e construccion na aeropuerto ta continua, cu aña 2023 ta yegando y cu tin cambionan na caminda pero di nan parti como Aduana, nan no ta wordo involucra den esakinan “e ta jammer pasobra mas ideanan bo bin cunel’e bo tin un producto final mas miho cu nos por biba cune pero aworaki, unda Aduana ta trahando na aeropuerto no ta nada apto, ta un luga hopi chikito, y obviamente si bo ta bay expande aeropuerto cu e intencion di ricibi mas turista, bo mester ta dudelijk di kico bo kier haci, di expect miles di turista y keda cu un persona chikito den un luga inapropia pa traha” el a remarca.
Nan tampoco ta hayando audiencia cu minister Xiomara Maduro segun el a sigura cu nan tin hopi tempo pidiendo reuni cu minister pero cu “e nunca tin tempo y cada biaha e reunionnan ta wordo posponi y a pesar di hopi intento cu minister di Finanzas y minister presidente tocante overwerk akinan bo ta wak e importancia cu gobierno aki ta duna na sindicatonan”, Maduro a señala.


text:
ORANJESTAD,Aruba
Un hogar no ta un espacio sigur pa tur mucha. Varios mucha ta wordo exponi na abuso di mucha y violencia domestico den nan mesun seno familiar. Cas ta caminda un mucha ta supone di lanta sigur y contento, pero e realidad ta cu esaki no ta e caso di tur mucha.
Durante temporada cu scol ta cera, p.e. vakantie grandi y dianan di fiesta, e casonan di abuso di mucha ta aumenta. Pa algun mucha nan escapatorio ta nan scol y nan maestronan ta nan persona di confiansa cerca kende nan ta busca apoyo.
Violencia na cas normalmente ta tuma luga mastanto den oranan di anochi, e ora cu mayoria biaha tur miembro di famia a caba di traha y ta na cas. Durante e dianan aki nos lo keda mastanto paden pa practica distanciamento social. E chens pa abuso di mucha y violencia domestico lo t’ey 24/7.
Nos sa cu stress ta un di factornan di riesgo principal pa abuso di mucha, specialmente abuso fisico, abuso verbal & emocional. E situacion actual di Coronavirus ta trece stress cu’ne ariba diferente aspecto, p.e.:
- Stress financiero
- Stress y preocupacion di wordo kita for di trabou
- Stress di e exceso di informacion tocante Coronavirus
- Stress di no tin hende pa wak pa nan yiu (oppas)
- Stress di tin mucho hende na cas na mesun momento
- Stress pasobra mayornan no tin tempo pa nan mes
E ta normal pa sinti stress den e dianan aki pasobra nos no tin siguransa di varios cos y kisas esaki ta duna nos un sentimento di impotencia.
Kico nos por haci pa preveni abuso di mucha durante e crisis di Coronavirus?
Acerca famia & amigonan pa apoyo
E ta importante pa mantene conexion cu nos sernan keri durante e temporada di cuarentena. Conexion cu nos sernan keri lo evita cu nos lo sinti nos mes isola of solitario. Door di keda den contacto cu nos famia y amigonan, nos lo por reduci stress & ansiedad den e temporada aki. Como cu nos ta practicando distanciamento sociale lo bira dificil pa conecta na e mesun manera di semper, pero un yamada caba lo por haci un diferencia grandi. Mayornan por papia tocante nan preocupacionnan cu sernan keri y pidi nan pa ayudo y conseho.
Cuida otro
Parti e tareanan di cas y haci palabracionnan claro na cas. Corda cu e ta importante pa mantene e palabracionnan. Sea consecuente. No laga frustracionnan y stress escala. Puntra pa ayudo na tempo. No tene miedo of berguensa di pidi yudansa cu tareanan di cas. Pa mayor cu tin pareha haci palabracionnan di e tareanan di cas y e cuido di e muchanan. E ta importante pa cada mayor haya un tempo pa nan mes tur dia. Pa mayornan cu no tin pareha, pidi ayudo di un persona den bo circulo familiar of un amistad.
Personanan di confiansa
Tin mayor cu mester traha apesar di e circunstancia. Mirando cu scolnan ta cera mayornan ta haya nan mes inesperadamente ta busca un persona pa wak pa nan yiu. Tin algun mucha ta keda cerca un famia, mayoria biaha un wela of un welo. Semper e ta importante pa mayornan percura pa e mucha keda cerca un persona di confiansa. Abuso sexual di menor 90% di biaha ta pasa door di un persona cu e mucha conoce. P’esey e ta importante pa keda extra alerta pa e señalnan di abuso sexual. Si un mucha no ta sinti comodo pa keda cerca un hende reconoce esaki y pensa ariba un otro solucion, un otro persona di confiansa.
Mayornan tambe por haci uzo di un ‘safe word’. Esaki ta un palabra cu e mucha y e mayor so sa. Ora e mucha bisa e palabra e ta un indicacion cu e mucha mester di e mayor su yudansa inmediatamente. Mayornan por yama e persona cu ta cuidando nan yiu na oranan inespera pa asina check con ta bay cu e mucha. Asina mayornan por wak con ta bayendo cu e mucha durante nan ta na trabou.
Bisiñanan lo por hunga un rol primordial
Victimanan di abuso di mucha & violencia domestico lo mester conta cu e apoyo di bisiñanan pa señala abuso di mucha y violencia na cas. Si un persona scucha of mira algo e ora e mester bisa algo. Na momento cu señala abuso di mucha bo no mester keda keto, bo no mester bira cara. Abuso di mucha ta un asunto di nos tur. E ta responsabilidad di cada adulto pa percura pa e bienestar di nos muchanan.
Si bo ta un bisiña preocupa of si bo a señala abuso di mucha, acerca e famia y puntra nan con ta bayendo. Splica nan cu bo ta sinti preocupa pa loke bo a scucha y/of mira. Ofrece bo yudansa si esaki ta necesario.
Instancianan pa acudi pa ayudo
Pa mayornan den necesidad pa haya apoyo y sosten tuma contacto cu telefon pa mayor ‘Tienda di Educacion’ na 161
Pa mayornan cu mester conseho y tips den lantamento di un mucha entre 0-12 aña yama Fundacion Pa Nos Muchanan na 588-0856
Pa conseho tocante abuso y negligencia di mucha yama Bureau Sostenemi na 588-1010
Pa informacion tocante abuso y negligencia di mucha mail Fundacion Respeta Mi na respetami@setarnet.aw of fundacion.respeta.mi@gmail.com
Si abo ta pensa cu e bida di e mucha of di otro persona ta na peliger den e cas yama central di polis na 100
Pa un victima busca ayudo den e dianan aki cu nan lo ta cera paden, por ta dificil. E victima lo ta cera un gran porcion di dia cu nan (posibel)abusador. Esaki lo haci’e dificil pa nan yama pa sosten y ayudo. P’esey nos no por pone enfasis suficiente cu e ta importante pa bisiñanan keda alerta pa e señalnan di abuso di mucha y violencia domestico. E cambio & stress cu e Coronavirus ta trece cu’ne ya caba por ta un experiencia traumatico pa un mucha, no laga abuso di mucha y violencia domestico bira un otro trauma. Keda safe, proteha nos muchanan!


text:
Nicki Minaj lo presentá huntu ku Ariana Grande den VMA’s di MTV na Merka.
Djadumingu anochi, Ariana Grande i Nicki Minaj, lo duna un presentashon huntu durante di Video Music Awards (VMA's) na Merka. E kanal di müzik MTV a anunsiá esaki nèt promé ku fin di siman. Nan dos lo interpretá e kansion “Side to Side” for di album mas resien di Ariana Grande titulá “Dangerous Woman”. E show di galardón di MTV lo tuma lugá na New York. Ya tabata konosí tambe ku Britney Spears lo presentá pa promé bia bèk riba tarima di MTV, despues di kasi 10 aña di ousensia.
Rihanna tambe lo tei riba e anochi di premiashon. Lo onra talentoso hóben artista di Barbados, ku e Galardon Michael Jackson Vanguar. Esaki ta e premio di karera ku e kanal ta entregá kada aña. Riba dia di e show, Minaj i Grande lo saka un video. Esaki lo no ta e promé bia ku e dos artistanan ta kompartí esenario durante di Video Music Awards. Na 2014, huntu ku Jessie J nan a kanta un medley di e hit “Anaconda” di Minaj, “Break Free” di Ariana Grande i e kansion di nan huntu “Bang Bang”.


text:
ORANJESTAD, Aruba: AIB a expande su edificio y nan a yega te na e ringbalk y pa cu esaki e directiva hunto cu empleadonan y contratista a tene un evento di tradicional di ‘spantenbier’. AIB tin 10 aña ta huur un edificio pa su personal, pero e compania a crece. Nan a muda den e edificio original despues di a restaura esaki dia 1 di October 1998 y tin casi 20 aña cu nan a drenta den dje. Managing Director di AIB, Frendsel Giel, a splica cu hopi desaroyo a tuma luga y algun aña pasa nan a cumpra e edificio situa na Zuidstraat cu un tempo tabata sirbi como Museo Numismatico pa AIB.
Directiva di AIB kier pa tur hende traha hunto den forma eficiente y finalmente a tuma e decision di expande e banco. A agrega un parti nobo combinando e dos edificionan na e banco asina tambe nan ta cumpli cu nan mision social – economico cu nan a ser funda pe, unda ta contribui na mantene nos monumentonan. Diferente contratista a bid pa por traha riba e edificio, pero na final a bay cu contratista Aguirre Garcia & Sons N.V. Frendsel Giel a splica cu AIB a laga Monumentenbureau haci un analisis y a base di e criterio, a base di oferta di e contratista, nan a scoge pa contratista Aguirre.
Director di Monumentenbureau, Yvonne Webb-Kock, ta contento cu a yuda AIB. Monumentenbureau ta encarga cu tur monumento na Aruba y desde algun aña nan tin nan mesun departamento cu ta pinta mapa y prepara proyectonan di restauracion. Ora a tende cu AIB tabata evaluando pa traha un edificio pafo di Playa, a convence nan pa drecha e monumento patras di e edificio di AIB cu nan a adkiri. Asina lo conecta e edificio bieu cu e nobo. Monumentenbureau ta resorta bou di Minister di Cultura y nan mester a pidi permiso, pa nan por a traha riba e proyecto cu AIB. “AIB ta dunado di e tarea y Monumentenbureau ta e projectleider, architect y Directie voering di e proyecto”, el a indica.
Executive Manager Finance & Operation di AIB, Marcel Solagnier, a tabata e persona asigna pa lidera e proyecto pa sondea un edificio nobo na momento e necesidad a bin pa expande door di tin mas personal. A huur un edificio den Wilhelminastraat, mientras AIB a cuminsa mira un edificio completo na Sasaki y Oranjestad. Despues di basta consideracion, a dicidi cu nan lo keda den Oranjestad.
AIB a cumpra e edificio 5 aña pasa pa asina evalua e posibilidad pa expande e edificio y a realisa cu e ta un edificio riba lista di monumento. Considerando pa por renoba e edificio, a bin diferente exigencia adicional y gerencia tambe a pone su rekisitonan pa inverti pa asina e ta rendabel. Esey tabata e reto y AIB a invita e Monumentenbureau, kendenan a bin cu diferente diseño. Marcel Solagnier a expresa cu e diseñonan tabata hopi creativo y adecua pa nan uzo y den prijsnan aceptabel. E departamento di finansa y operacion tabatin e trabou pa convence gerencia riba algo diferente y a logra esey. E resultado ta cu e trabounan a yega na halto y AIB ta contento cu esaki.


text:
Tene cuenta si cu AZV no ta cubri ningun eventual gasto medico den exterior cu no ta relata cu e malesa pa cual a manda bo afo. Pa e gastonan aki bo mester cera un seguro particular pa biaha y pa accidente.
Den tur otro caso, pues ora cu bo ta bay biaha pa negoshi y/of djis cu vakantie, ta consehabel pa cera un seguro di biahe y seguro di accidente. Seguro di AZV ta solamente valido si bo ta na Aruba.
Cuido medico den exterior
Como asegurado di e Organo Ehecutivo di AZV bo por tin derecho riba tratamento medico den exterior. Un dokter por manda bo pa mas tratamento of examinacion medico den exterior cu permiso enfatico y previo di e Organo Ehecutivo di AZV.
Tene cuenta si cu AZV no ta cubri ningun eventual gasto medico den exterior cu no ta relata cu e malesa pa cual a manda bo afo. Pa e gastonan aki bo mester cera un seguro particular pa biaha y pa accidente.


text:
Payment Services
Bo tempu ta balioso, no gast’e na para den rei largu ora bo ta paga bo kuentanan di utilidat i servisio. P'esei tin Pagafasil!
Pagafasil tin mas ku 70 'punto di pago', strategikamente situa ront Korsou… tin un serka di bo. Un bentana pa hasi tur bo pagonan fasil 24 ora pa dia, 7 dia pa siman.
Sea ta lat den anochi of den wikent, ku Pagafasil bo pago ta pasa mesora.
Uso di Pagafasil ta ofrese e pagado e siguiente bentahanan:
• No tin gastu adishonal inbolbi;
• Prueba di pago mesora den bo man;
• Posibilidat pa sa bo saldo serka e kompania di utilidat;
• Mas ku 70 'punto di pago' riba henter nos isla;
• Akseso 24/7 na diferente 'punto di pago'.


text:
Turismo di Karibe lo yega 30 mion turista e aña aki.
Turismo di Karibe por yega un kantidat rèkert di 30 mion turista e aña aki. E sektor lo sigui krese pa di 6 aña siguí den region di Karibe, asina direktor di Caribbean Hotel and Tourism Association a bisa durante e konferensha Shared Ownerhip Investment Conference ku a tuma lugá na Miami. Di e 32 organisashonnan di turismo den Karibe, 21 a konfirmá ku nan tabatin kresementu te ku awor pa loke ta trata aña 2016. Ta antisipá ku e kresementu lo ta entre 4.5 i 6 porshento kompará ku aña pasa. Te ku awor Karibe a yama bon bini na sigur 29 mion turista ku a gasta un suma di aproksimadamente 30 bion dòler. Esaki ta un oumento grandi kompará ku aña pasa. A mira un oumento for di Canada i Gran Bretaña. Motibunan pa kresementu ta entre otro kresementu ekonómiko mundial, redukshon di preisnan di petroli, buelonan adishonal i énfasis dirigí riba merkadonan. Sinembargo e sektor ta konfrontando algun reto. No opstante e kresementu akí, na yüli di e aña aki a tabatin 2.7 porshento ménos di okupashon den hotèlnan tradishonal. Na Kòrsou mes, hotèlnan tin hopi kompetensia di bùngalo, apartamentu i fletnan. Otro faktor ku a stroba kresementu den e region di Karibe, ta e presensia di Zika ku a krea hopi publisidat negativo.


text:
Falta net 500 dia pa e ceremonia die apertura di e XVIII Pan American Games na Lima.
“Nos kier traha di serca cu e organisacion organisador[COPAL], na kende nos a encontra varios biaha na Lima,” e Mexicano Ivar Sisniega, secretaria general di Panam Sports, a bisa Around The Rings.
E comite ehecutivo di Panam Sports lo ta na Lima, Peru despues di e algun bishita importante inclui Neven Ilic.
“Nos ta contento di mira cu e trabounandi infrastructura ta avansa rapidamente,” Sisniega a bisa. “Como Comision nos ta wak e full diferente cu nos a wake un anja pasa.
E Comision Ehecutivo a yega Lima a yega e mesun un dia unda e bira conoci cu e compania Peruano a gana e bid pa renova un serie di cmpehonan deportivo y prepara esakinan debidamente pa e weganan di otro anja. Sacyr Construcción S.A. a keda eligi entre e 58 contratistanan local cu e bid pa e trabou.
Mester bisa cu varios miembronan di CANOC ta atendiendo e reunion di Pan American Sports Organisation (Panam Sports) cu ta tumando lugar na Lima, Peru, entre nan Sra. Nicole Hoevertsz, cu ta miembro ehecutivo di Panam Sports.


text:
Publiká riba 04 Mei 2022
Durante mas ku tres siman kandidatonan pa èksamen na Kòrsou ta traha nan èksamen ku ta determiná si nan a sera nan periodo na vsbo òf havo òf vwo ku éksito. Hopi ta sigui, después di e éksito akí, ku un estudio na un instituto di enseñansa mas avansá adekuá, sea lokalmente òf na otro pais. E aña aki ta di 18 biaha ku tin èksamennan final pa vsbo i e kantidat di mas grandi di studiantenan ta bini di enseñansa profeshonal sekundario preparatorio (vsbo).Den vsbo ta hasi distinshon entre tres trayekto edukativo: PBL (Trayekto edukativo Profeshonal Práktiko), PKL (Trayekto edukativo Práktiko pa formashon di Kader) i TKL (Trayekto edukativo Teóriko pa formashon di Kader). Den skema 1 por tuma nota di e dianan i kantidat di alumnonan ku ta kuminsá ku nan èksamen pa e aña akí.
Den skema 2 por tuma nota di un komparashon di e kantidat di alumnonan ku a partisipá na èksamen sentral durante aña 2021 i 2022.
Den skema 3 por tuma nota di komparashon di kantidat di alumno di havo/vwo pa aña 2021 i 2022.
Roster pa èksamennan sentral ta kuminsá segun skema 4:
Promé periodo pa èksamen sentral ta finalisá segun skema 5
Di dos periodo (repaso) pa èksamen sentral ta tuma lugá segun skema 6.
Resultado èksamennan final: ETE ta responsabel tambe pa fiha e normanan di e èksamennan. Esaki ta tuma lugá basá riba un método sientífiko. Pa mas tardá 9 di yüni 2022 ta manda e normanan pa e promé periodo di èksamen pa tur skol. Ta manda e normanan di e di dos periodo pa 1 di yüli 2022.
Liña di èksamen ETE : Pa reakshon i opservashon tokante e èksamennan, ETE tin un liña di èksamen. A organisá e liña di èksamen segun grupo di vak i e ta intenshoná pa skol, kandidato i otro interesadonan. Pa medio di e liña di èksamen por raportá problema i hasi opservashon i remarke tokante e èksamennan. Naturalmente por raportá reakshonnan general tambe tokante èksamennan. E liña di èksamen-ETE ta registrá i ordená tur e notifikashonnan segun grupo di vak, ku despues profeshonalnan di konstrukshon di èksamen di ETE ta atendé ku e koutela nesesario. Dependiendo di e tipo di notifikashon, ta atendé esaki direktamente durante òf despues di e periodo di èksamen. E liña di èksamen ta alkansabel den e periodo di èksamen na e number di telefòn general 434-3710 òf 434-3737. Tambe por manda reakshon na e e-mail adrès helpdesk@ete.cw.
Sentro di Ekspertisia pa Prueba & Èksamen (ETE) i e kolaborashon entre paisnan den Reino:
Sentro di Ekspertisia pa Prueba & Èksamen (ETE), e organisashon ehekutivo den Ministerio di Enseñansa, ta responsabel pa entre otro, konstrukshon, tradukshon, produkshon, distribushon i determinashon di normanan pa Èksamennan Sentral Final pa Enseñansa Avansá. ETE ta produsí un total di 116 èksamen vsbo pa aña (promé i di dos periodo) i 28 èksamen pa havo i vwo (promé i di dos periodo). E produkshon di èksamen ta kuminsá mas ku 1,5 aña delantá. Èksamennan ku ta bini for di Hulanda, ta prinsipalmente èksamennan pa havo i vwo. Di un kantidat di èksamen vmbo-gl-tl (=vsbo tkl) ku ta bini for di Hulanda ta hasi un screening delantá pa loke ta un konteksto adekuá. E trabou ku ETE ta hasi ta unu di hopi presishon i eksaktitut ku ta tuma lugá den kuadro i planifikashon estrikto. Apesar di e posishon independiente di e otro paisnan den Reino ta eksistí ainda un kolaborashon riba tereno di e èksamennan sentral ku Hulanda i Sint Maarten. Tantu pa Boneiru i Sint Maarten, ETE ta entregá te ainda (for di 10-10-10 basá riba un akuerdo di servisio) e èksamennan sentral pa enseñansa avansá, ku ETE ta desaroyá. E kantidat di èksamen pa Boneiru a bira den transkurso di añanan hopi ménos relashoná ku introdukshon di e lei di enseñansa hulandes riba e asina yamá islanan BES. Tambe ETE ta tradusí èksamen na papiamentu pa e skol SKAIH pa PBL, PKL i TKL (e úniko skol ku papiamentu komo idioma di instrukshon) pa algun èksamen lokal i sierto èksamen for di Hulanda. Pa Sint Maarten ETE ta hasi tradukshon na ingles pa PBL i PKL di un kantidat di èksamen lokal. Riba wèpsait di ETE por konsultá e èksamennan bieu i modelonan di korekshon. Tambe por download despues di èksamen e modelonan di korekshon di e promé periodo di e èksamennan konstruí pa ETE, for di www.ete.cw.
Èksamennan final i e pandemia di corona: E aña akí tambe e vírùs di corona tin su impakto riba enseñansa. Minister di Enseñansa, Siensia, Kultura & Deporte pa e motibu akí a tuma un kantidat di medida pa sostené mas mihó posibel enseñansa, evaluashon i eksaminashon. Den liña grandi ta trata di èkstra repaso i pa havo/vwo no konta un materia (no esensial) pa por slag i pa tur nivel adaptashon di norma si ta nesesario. Ku esaki Minister ta spera ku studiantenan lo eksperensiá ménos daño di e impakto di e pandemia di corona.
**********


text:
ORANJESTAD – Departamento di Asuntonan Economico, Comercio y Industria (DEZHI) ta anuncia cambio den metodo di calculacion di prijs pa webo importa.
Considerando cu e prijs di compra di webo importa ta fluctuaregularmente riba mercado internacional, DEZHI lo adapta e metodo di calculacion di prijs pa webo importa.
Segun articulo 3 di ‘Prijsregeling kippeneieren’ ta prohibi pabende webo importa na un prijs pa mayorista y detayista padozijn mas halto cu lo siguiente:
Prijs pa mayorista
Landed costs mas 13% di esey.
Prijs pa detayista
Prijs pa mayorista mas 15% di esey:
E mayorista mester cuminsa calcula y adapta e prijsnan di e productonan aki cu e margennan menciona desde 1 di april2020. Igualmente e detayista (supermercadonan, minimarkets) tambe tin cu adapta nan prijsnan pa webo importa basa riba e margennan indica y mester por provee controladornan di DEZHI cu e factura di mayorista na sitio durante control. DEZHI lo hacicontrol retroactivo riba e prijsnan. Pa es motibo ta haciapelacion na tur mayorista cu ta ofrece webo importa riba mercado, pa manda factura y gastonan di transporte di ultimo carga pa cu calculacion di prijs maximo pa e productonanmenciona, acompaña pa calculacion di e prijs maximo pamayorista y detayista, segun margen menciona. Por fabor manda tur documento digital na x.boekhoudt@deaci.aw.


text:
ORANJESTAD, Aruba
Despues di nuebe luna di restauracion, Van Kessel Havenbouw NV, a entrega e edificio, conoci bou di e nomber di ‘Uncle Louis Store’ completamente restaura bek na directiva di Stichting Monumentenfonds Aruba (SMFA) cu na su turno a haci entrega oficial di e yabi na, Gisbert Boekhoudt, director di Directie Natuur en Milieu(DNM).
Den presencia di Minister Lopez Tromp y representante di Ministerio di Cultura, directora di SMFA, Anne Witsenburg a gradeci un y tur cu a forma parti di e proyecto aki; Ministerio di infrastructura, Ministerio di Cultura, RBC, Monumentenbureau, Van Kessel Havenbouw NV cual tabata e contratista cu a haci e restauracion, Archiosa cu a fungi como arkitecto y a dirigi e proyecto, FAVI cu a yuda cu guia den e fase di diseño pa asina por adapta e edificio parti paden pa un trahador di DNM cu ta visualmente incapacita, Lilly Peterson cual a haci investigacion tocante e historia di Uncle Louis Store y DNM cu lo ta e usaurionan di e edificio. Hunto cu DNM a traha riba e proyecto aki cual lo ta tambe e prome monumento di Stichting Monumentenfonds Aruba cu ta inclui panelnan solar, uso di awa recicla y un green wall.
E monumento di Uncle Louis Store ta un edificio construi den añanan cincuenta, diseña pa arkitecto Jan Nagel y construi den un estilo di ‘Nieuw Bouwen’ tabata pa hopi aña edificio di Uncle Louis Store cu tabata un tienda di bende tela y accesorionan di moda. Na principio di añanan nobenta gobierno a cumpra e edificio y esaki a bira oficina di Aduana. Pa basta aña caba e edificio aki ta bashi y a bira tambe un monumento proteha. Despues cu SMFA a cumpra e edificio a cuminsa mesora cu e diseño y restauracion.
Stichting Monumentenfonds Aruba como propietario di edificio lo garantisa un mantencion apropia p’e edificio door di crea un plan di mantencion cu mesun structura cu ta wordo implementa na e otro monumentonan cu ta propiedad di SMFA.
Banda di e Watertoren y Nicolaas Store, esaki ta bira e di tres monumento cu SMFA ta restaura den e area di San Nicolas for di un total di diescinco monumento cu ta pertenece na e fundacion.
Di e forma aki SMFA ta sigui duna contenido na e meta pa preserva nos pasado pa futuro.


text:
Ta bon cu scolnan ta wordo renova te cu 2020 manera ta e plan di renovacion di scolnan existente y construccion di scolnan nobo. Pero e gobierno actual no tin solucion pa e cantidad di studiantenan cu ta wordo ubica na sitionan peligroso y no adececua pa e proposito di un scol durante renovacion di nan scol. Tambe tin cu remarca cu durante renovacion di scolnan no ta corda riba e beneficionan salarial y secundario pa cu e docentenan.
Cu renovacion y construccion di scolnan so, bo no ta hisa e calidad di enseñansa. Por ehempel, ora un docente yega cierto edad den enseñansa e no ta mira aumento ni beneficionan adicional. Ma locual si e ta haya ta mas trabounan administrativo y clasnan mas grandi.
Solucion tin, pesey POR lo bin cu solucionnan planifica, structura y balansa, cu lo bay haci e diferencia pa cu un enseñansa di calidad. Esaki POR tin como vision den su plan di accion. Un di mi metanan ta stop e malgastamento di placa na huurmento di edificionan y otro localidadnan cu no ta adecua pa scol. Door di bin cu un doorstroom school, manera por ehempel edificio di JFK cu ja ta propiedad di gobierno, asina gobierno ta baha su gastonan na huur di edificionan enormemente. E hecho cu e localidad aki ta uno central, lo bira mas facil pa e studiantenan di barionan manera Noord, Paradera, Hato, Tanki Leendert etc. yega nan destino hopi mas liher, durante renovacion di nan scol y tambe esaki por wordo uza pa middag y avond leergangen.
POR ta kere firmemente cu enseñansa ta e motor di cualkier sociedad prospero y ta conduci na desaroyo social y crecemento economico di bo pais.
Cu POR den gobernacion lo bo mira e diferencia.


text:
Willemstad, 25 di Yüni 2021 – Fundashon Gilat ta un fundashon ku ta sòru pa teatro pa muchanan den hòspitalnan na Hulanda ta bai kuminsá ku presentashon virtual pa muchanan den hòspital na Kòrsou tambe. For di e luna entrante lo kuminsá ku presentashonnan tur luna pa e muchanan di Curaçao Medical Center i otro muchanan na Kòrsou ku tambe ta ménos bon di salú. Minister di Salubridat Públiko, Medio Ambiente i Naturalesa sra. Dorothy Pietersz- Janga i tambe minister di Desaroyo Sosial, Labor i Bienestar sra. Ruthmila Larmonie Cecilia tabata tei presente pa e promé presentashon ofishal. E presentashon a tuma lugá djabièrnè 25 di yüni 2021 na Ronald Mc Donald House of Charity.
E presidente di Gilat Jair Eisenmann: “Teatro ta e mihó medisina pa muchanan den hòspital. Ku teatro nos por yuda nan lubidá pa un momentu ku nan ta malu. Ta hopi bon ku nos por pone un sonrisa riba e kara di e muchanan ku ta malu.”
Dr. Meindert Manshande ku ta dòkter di mucha ta kontentu ku Fundashon Gilat ta aktivo awor tambe na Kòrsou: “Mi ta haña fantástiko ku ta ofresé e muchanan di hòspital e oportunidat pa por disfrutá di e forma aki. Mi konosé Fundashon Gilat for di tempu di e hòspital akadémiko na Amsterdam i ta hopi speshal ku awor nos por tin presentashon pa e muchanan na Kòrsou.
Fundashon Gilat a kuminsá den aña 2012 i ta organisá teatro interaktivo pa muchanan den hòspitalnan akadémiko na Amsterdan, Rotterdam, Den Haag, Utrecht i Groningen. E fundashon a ser establesé na memoria di Gilat Eisenmann ku a pasa mayoria parti di su bida den hòspital. Riba potrèt por mira e momentu ku e muchanan tabata hungando Bingo virtual.


text:
Diabierna 28 di februari, ATIA a presenta e resultadonan di e aña anterior y e enfoke pa 2020 y alabes a eligi e miembronan di e hunta di directiva pa aña 2020 – 2021.
Durante 2019, e reforma fiscal tawata un di e temanan cu tawatin hopi atencion di parti ATIA. Recomendacionan a wordo scirbi y manda, reunionan y conferencia di prensa a wordo teni y tur tawata parti di e esfuerzonan di ATIA pa comunica y purba di influencia gobierno su decisionan encuanto e reforma fiscal necesario pa bienestar di no solamente comercio pero Aruba su comunidad en general. Ademas di e tema aki, ATIA tawata envolvi tambe entre otro den temanan laboral por medio di e Dialogo Tripartite Social Laboral, temanan actual manera e problematica di migracion indocumenta, maneho di desperdicio, etc.
Tambe ATIA a sigi enfoka durante e aña riba desaroyo di e habilidadnan y expertisio di su miembronan y nan empleadonan por medio di diferente workshops, sesionan di informacion y eventonan pa engrandese e network di miembronan di ATIA.
Pa aña 2020 – 2021, e hunta di directiva a wordo reinforsa cu un miembro nobo den persona di Sr. Jurgen Benschop. Lamentablemente, Sr. Jeannot de Cuba pa motibonan di trabouw, mester a bandona su puesto den hunta di directiva di ATIA. Sr. de Cuba a fungi como presidente di e hunta durante 2019 – 2020 y ATIA ta gradisi Sr. de Cuba su aporte valioso durante su aña di presidencia. E presidente nobo, lo wordo eligi durante e prome reunion di e hunta durante e luna di maart.
E hunta di directiva di ATIA pa 2020 – 2021 ta consisti di: Sr. Ronnie van Trigt, Sr. Tito de Cuba, Sra. Tisa LaSorte, Sr. Roland Croes, Sr. Donald de Veer, Sr. Tristan Every, Sr. Mattijs Bijen, Sr. Frank Snijders, Sra. Mireille de Miranda y Sr. Jurgen Benschop.
Despues di e parti oficial, Sr. Raymond Maxwell a trese un presentacion interesante riba e tema di innovacion y kiko e motibonan ta cu hopi biaha innovacion ta fracasa den un organisacion. Esaki por tin di haber cu entre otro e parti di maneho, e cultura di e organisacion pero tambe e incomprension entre diferente generacionan trahando den un compania. E presentacion a activa un discusion hopi dinamico entre esunan presente.
E atardi a clausura cu un networking event, caminda e miembronan por a conbersa den un ambiente agradabel.


text:
Diasabra mainta a surgi un situacion unda por a constata huma tumando control di e bisindario di dump Parkietenbos pa motibo di candela y pa anochi e candela a crece y menasa di bira un crisis nacional.
Minister Arends mesora a haci yamada na departamentonan concerni pa atende cu e candela inmediatamente y tambe a presenta na sitio pa ta na altura di con a yega na un punto unda cu e situacion a escala di e manera aki y pa coordina hunto cu e otro departamentonan riba posibel solucion. Tambe a coordina cu empresanan priva cu tin ekipo y material cu mester na momento asina.
Pa 1’or di madruga ekipo di DOW y Serlimar den cooperacion cu CTC y ATCO a logra domina e parti mas grandi. Cada 5 minuut un truck a yega cu santo pa combati e candela. Pa oranan di mainta e candela a keda grandemente domina. Minister Arends ta enfatisa cu combati e candela aki tabata un esfuerso nacional caminda sector publico y sector priva a pone man na obra pa hunto ataca un situacion hopi serio.
Na e momentonan aki no por specula ainda na e causa di e candela pero lo averigua esaki pa trece claridad y pa preveni cu esaki lo por sosode atrobe mientras ta den proceso pa cera e dump pa fin di aña.
Minister Arends ta gradici Bureau Rampenbestrijding, cu a reacciona cu rapidez no solamente riba e yamada di Minister Arends pero riba un emergencia pa Aruba henter. Tambe palabra di danki na Brandweer Aruba, Serlimar, DOW, CTC, ATCO y tur otro instancia y departamento cu a yuda atende cu e situacion lamentabel aki.
“Dump Parkietenbos ta un crisis nacional y e candelanan aki ta urgi nos pa acelera mas ainda e proceso pa cera dump Parkietenbos y ciudadanonan di Aruba por ta sigur cu nos lo haci nos maximo esfuerso pa cu esaki,” Minister Arends ta reacciona, “den 1 aña nos a bin ta traha riba un solucion structural pa un problema cu a bin ta causa peliger na nos medio ambiente y pa e salud di nos habitantenan ya pa 70 aña caba, pero pa 31 di december 2022 nos ta bai logr’e!” Minister Arends ta termina.


text:
Recientemente un grupo di taxista a expresa nan malcontento pa cu un decision di Douane relaciona cu importacion di vehiculo destina pa servicio di Taxi. Ta asina cu segun interpretacion di Douane pa loke ta e ley di ‘Personenvervoer’, nan tabata di opinion cu por tin un ‘personenauto’ cu un capacidad di te cu 6 asiento, incluyendo e chauffeur. Y pa cual motibo autonan te cu e capacidad aki so por a ricibi dispensacion di pago di impuesto di importacion.
Den opinion di un grupo di taxista e decision tuma pa Douane tabata uno cu ta bay contra e beneficio di nan trabou, y pa cu esaki nan ta pidiendo intervencion di e Titular di e Cartera di Transporte, esta Minister Chris Romero.
Minister Romero di su banda a tuma tur ponencia, tanto di Douane y taxistanan, na consideracion y asina a sondea tur posibilidad pa yega na un solucion satisfactorio pa tur partido envolvi.
Despues di un analisis profundo y sintando na mesa cu diferente partido directamente involucra, Minister Romero a logra yega na palabracionnan concreto cu ta percura pa Douane sigui duna dispensacion di pago di impuesto di importacion, riba vehiculonan pa transporte di persona, te cu un capacidad di 9 asiento (incluyendo e chauffeur). Mester remarca cu cantidad di pasahero ta keda 5 pa awor, dunando espacio pa pasaheronan menor di 2 aña. E decision aki a keda ratifica tambe unanimamente den Conseho di Minister.
Di e manera aki Minister Romero ta cumpli cu e necesidadnan di nos taxistanan, kendenan ta un grupo importante cu ta aporta grandemente na nos turismo, cual ta nos pilar economico principal na Aruba.


text:
WILLEMSTAD — Konforme UNDEBA su statuto durante di un Reunion General ku a tuma lugá dia 19 di mei 2022 miembronan a eligí un Direktiva Nobo.
E Direktiva Nobo aki ta konsistí di:
Presidente: Rignaal “Jean” Francisca
Vise-Presidente: Sigmond Jamanika
Sekretario: Jowenny Troeman
2e Sekretario: Georgina Francisca
Tesorero: Asherellah François
2e Tesorero: Urvin Martina
Komisario: Selfrin Sambo
Komisario: Aldrin Troeman
Komisario: Sandie Ortela
Esaki lo ta e tim dinamikó ku lo sigui traha duru pa yuda engrandesé e ekipo di UNDEBA ku ta rumbo pa kumpli su di 50 aniversario.
Pa tur ku kier tuma kontakto ku UNDEBA, nan por hasi esei libremente na undeba20@gmail.com


text:
Prizòn di Kòrsou ta bin ku medidanan di seguridat mas riguroso.
Prizòn na Kòrsou ta pone reglanan mas skèrpi, pa ora detenidonan ta kome huntu ku nan bishitantenan. Ademas a amplia tambe seguridat ku muraya di koriente, vigilansia di kámara i aparato pa listra i eksplorá kurpa (bodyscans). Den un deklarashon, direktor di prizòn, Urny Floran a bisa ku e detenidonan ku ta prepará na mes kuminda den kushina, no tin mag di kome esaki mas, dilanti di nan bishitantenan. Motibu di e medidanan pa mas seguridat na e instituto di detenshon i korekshon, ta pasó sa skonde droga òf otro artíkulo den kuminda i kos di bebe.
Ounke tin seguridat di kámara den prizòn, tòg e detenidonan ta sinta kome ku famia i tin e posibildat di mishi ku otro i asina interkambia “kos” di un pa otro. Hopi biaha tambe detenidonan ta laga e lugá kaminda ta reuní ku famianan, sushi i ta personal di SDDK mes mester limpia e sitio.


text:
Selena Gomez
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Selena Marie Gomez (n. 22 di yüli 1992 na Grand Prairie, Teksas) ta un actriz, kantante i diseñador merikano.[1] El'a bira konosí pa su papel komo Alex Russo den e seri di Disney Wizards of Waverly Place. Banda di aktua ela graba diferente album ku su banda, Selena Gomez & the Scene. E tin tambe su propio liña di paña, "Dream Out Loud", y ta activo komo voluntario. Desde 2008 Gomez ta embahador di UNICEF, siendo esun mas hóben den historia. Na mei 2012 ela lansa su prome perfume "Selena Gomez: The Debut Fragrance". Aktualmente e ta mas bien konosí komo artista solista.


text:
Karibe tabatin un aña aktivo pa loke ta trata elekshon. Den 8 di e 15 miembronan di CARICOM (Caribbean Community) tabatin elekshon. Ekonomia ku ta dekresiendo (sea pa motibu di di bahada den turismo òf preisnan di mineral i gas i zeta) tabata e tema sentral.
Belize, Guyana i Sürnam a konosé kambio di signatura. Na Belize, miembro di oposishon Johnny Briceño (n. 1960) ta gana di Dean Barrow, un sosialista ku a sinta 12 aña komo minister Presidènt i por konta riba 26 di e 31 asientonan den Parlamento. Belize a mira su entradanan di turismo baha drástikamente. Na Guyana, Irfaan Al (n. 1980) ta propiná David Granger ku a fungi komo Presidente di e pais di 2015-2020 ku un derota. Irfaan Ali ta e promé hefe di estado òf di gobièrnu Musulman den nos kontinente. Mester wak ainda ku si Sr. Ali ta sigi sostené Presidente Guaidó. Sürnam tambe a haña un kambio na momentu ku Chan Santokhi (n. 1959) keda elihí komo Presidènt na lugá di e populista outoritario Desi Bouterse ku pa 10 aña a goberná. Sr. Bouterse tabata e fanátiko mas grandi di Maduro den CARICOM i fiel na Beijing ku awor Sürnam debe USD sentenar di mión.
Den 5 pais no a bin kambio despues di elekshon. Saint Vincent and the Granadines (SVG) ta skohe Ralph Gonsalves (n. 1946) ku tendensia iskierdo pa di 5 biaha konsekutivo a base di su bista internashonal i un polítika kontra di hunga víktima (di kolonialismo i sklabitut) dunand’e 9 di 15 asiento den Parlamento. Taiwan lo por sigi konta ku sosten di SVG kontra China. Gonsalves tambe lo sigi sostené Presidente Maduro. Keith Rowly (n. 1949), sentro-derechista, ta keda elihí pa di dos biaha konsekutivo na Trinidad & Tobago (T&T). Su reto grandi ta keda e preisnan abou di gas i petroli. Sr. Rowley ainda ta mantené un polítika neutral pa ku Venezuela. Jamaica ta mira kon e konservativo, Andrew Holness (n.1972), a bolbe gana elekshon sigurando 49 di 63 asiento den Parlamento. Sr. Holness ta sostené Guaidó na Venezuela. Skerrit Roosevel (n. 1972), promé minister di Dominica for di 2004, ta kue 18 di e 21 asientonan di Parlamento. Roosevelt ku tur probabilidat lo sigui sostené Maduro di Venezuela. Na Saint Kitts and Nevis (SKN) Timothy Harris a keda inougurá pa di dos i último biaha komo Promé minister di e federashon. Meskos ku SVG, SKN ta sostené Taiwan i no ta rekonosé China.
Na 2021 tambe lo tin basta aktividat na urnan den Karibe: Kòrsou, Cayman Islands, Aruba, Turks and Caicos i Saint Lucia. Ku eksepshon di Saint Lucia, e otro elekshonnan ta riba teritorionan LGO ku ta miembro asosiá di EU. Pero kisas igualmente importante ta ku na komienso di 2021 lo tin e Conference of the Americas ku lo por ta determinante pa e ròl nobo entre Karibe i Merka bou di presidensia di Joe Biden. Karibe mester di mas klaridat pa loke ta toka maneho di kambio di klima, ròl di China, correspondence banks i Venezuela.
Willemstad, Kòrsou


text:
Den un edicion anterior Directie Natuur en Milieu (DNM) a elabora ariba e rol di abehanan relaciona cu produccion di fruta y berdura. DNM e biaha aki ta recorda un y tur ariba Dia Internacional di Abeha cu a celebra dia 20 di mei ultimo.
Kico tur nos por haci pa preservacion di e especie aki na Aruba? Ken ta esun responsabel pa poliniza mayoria mata y flor? Kico ta su contribucion? Diferente sorto di bestia ta poliniza matanan y flornan pero e Abeha ta esun di mas importante. E populacion di abeha ta contribui cu 80% di produccion di nos cumindanan den un manera of otro. Abeha no solamente tin e funcion di poliniza flornan, pero tambe e produccion di honing. Lamentablemente, tin diferente factornan cu ta conduci na e reduccion di e cantidad di abehanan. Entre otro: uzo di quimiconan uza pa combati insectonan indesea pa hende, bacterianan, parasitonan, matanan cu flor cu a disparse y awendia tin menos door di rosamento ta cabando cu abehanan.Nos ta haci un yamada riba companianan encarga cu pesticida pa en bes di deshaci di casnan di abeha, resacata y realoca e casnan di abeha. Por haci uzo di otro tipo di pesticidanan mas biologico y/of natural. Di e manera aki nos por proteha e poblacion di abeha cu ta yuda produci mayoria fruta y berdura. Por yama un Imker, esaki ta un hende cu ta cuida abehanan. E personan aki ta tene nan mes ocupa cu e produccion di honing di e abehanan y hopi biaha ta yama nan pa bin salba un cas di abeha. Tin programanan di preservacion manera “Adopt-a-beehive” di Cunucu Mondi Fierno na unda cu nan ta haci un yamada na famianan cu ta desea pone nan tereno disponibel pa realoca casnan di abeha ora ta necesario. DNM ta felicita tur Imker y tur cu ta reconoce e importancia di Abehanan ariba dia Internacional di Abeha.
Bon pa sa: “1 Abeha mester bishita 4 million flor pa produci 1 kilo di honing”


text:
5 di òktober
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
5 di òktober ta e di 278 dia di aña (279 den un schrikkeljaar) riba e kalènder gregoriano. Ta resta 87 dia pa e aña terminá.
A sosodé[editá | editá fuente]
- 2016 - Na Kòrsou, a tene elekshon pa Parlamento di Kòrsou, despues ku a hala e fecha di 30 di sèptèmber pa motibu di menasa di maltempu dor di orkan Mathew.
A nase[editá | editá fuente]
A fayesé[editá | editá fuente]
- 1999 - May Henriquez, eskultor, eskritor, traduktor i patronisadó kurasoleño.
A selebrá/konmemorá[editá | editá fuente]
- Vanuatu - Dia di Konstitushon


text:
Nos ta un partido liberal progresivo, nos ta kere den un aparato gubernamental eficiente, transparente y honesto. ACCION21 ta kere den un mehoramiento di relacion dentro di reino y kier mira mas cooperacion cu Hulanda. Nos lo tuma accion pa revitalisa nos economia, sanea nos finansas, ataca e crisis social, reforma nos sistema gubernamental, amplia nos sistema di enseñansa, introduci cuido preventivo den salubridad publico y nos kier enfoca ariba sostenibilidad pa asina cuida nos medio ambiente. Finalmente, tur gobierno t’ey pa ehecuta deseo y ambicion di pueblo y pesey nos di ACCION21 kier tende di bo.
Solucion ta cuminsa cu ACCION.
Nos vision ta pa crea un aparato gubernamental eficiente, transparente, honesto y confiabel, pa asina facilita un structura unda tur ciudadano di Aruba por alcansa nan maximo potencial.
Creando un modelo dinamico cu ta inclui un mihor relacion dentro di reino y unda kier mira mas cooperacion cu hulanda. Unda lo tuma accion pa revitilisa nos economia, sanea nos finansas, ataka e crisis social cu ta azotando nos communidad, reforma nos sistema gubernamental, amplia y modernisa nos sistema di enseñansa pa nos muchanan ta mihor prepara, introduci cuido preventivo den salubridad publico y enfoca ariba sostenibilidad conhuntamente cu (SDG’s) pa cuida nos media ambiente.


text:
ORANJESTAD: Manera ta conoci durante e ultimo tempo tabatin hopi inkietud den enseñansa na Aruba. Dialuna ultimona Bestuurskantoor a tuma luga e prome reunion di e comision. E comision a wordo forma door di un Ministerraadbesluit (MB) y a haya e tarea pa alrededor di 30 dia presentaconseho y solucion concreto na Minister Endy Croes.
E comision ta consisti di diferente departmento entre otro; representante di Departamento di Finanzas, Departamento di Recurso Humano (DRH), director di Directie Wetgeving enJuridische Zaken (DWJZ) sr. George Croes, director di Centrale Accountantsdienst Aruba (CAD) sr. Roland Pang, Stichting Katholiek Onderwijs Aruba (SKOA) a manda tresrepresentante entre nan un abogado y di Ministerio di Enseñansa y Deporte a apunta dos persona: un hurista di ministerio, sr. Alfonso Steenen y externo un register accountant sr. Anthony Croes, di Plus Accountants di e forma aki por tin un bon ‘draagvlak’ pa atende cu e tema.
E problematica di werksters di SKOA tin hopi aña ta andando, e mandatario a expresa.
Como Minister encarga mi a pidi tur esnan cu ta forma parti di e comision pa ta “oplossingsgericht” ban busca solucion, ban debati na un manera sano pa structural na un manerasostenibel soluciona e problematica aki di e werksters di SKOA.
E tres puntonan di interes segun Minister Croes ta: (1) con lo mester sigui paga e werkster nan si ta via exploitatiekosten of overige personeelskosten. Mester agrega cu tin un veredicto di Hues cu ta hunga un rol, a pone tur documentonan riba mesa ya prepara un file di basta documento pa e miembronan di e comision pa den cuadra di ley pa trece cu solucion structural. (2). Pa haya claridad riba e suma di mas o menos 5 miyonflorin mensual cu e stichting no a ricibi mas di Financiën, cu tabata pa paga e primanan na belastingkantoor. (3). “Terugbetaling” di e suma di mas o menos 970 mil florin cu SKOA a ricibi di mas.
E mandatario a finalisa bisando; mi ta desea pa den 30 dia nospor haya sea un of dos conseho y recomendacionnan. Tur e partnernan ta na mesa y lo percura pa soluciona e problematicadi werksters di SKOA aki na un manera structural y sostenibelbayendo pa dilanti, unda nos por mira atras despues di un tempo cu esaki a wordo soluciona.


text:
The content originally appeared on: Diario
ORANJESTAD (AAN): Pa algun aña caba, e union strategico entre Utilities, WEB y Elmar ta dunando bon resultado pa e companianan y pa Aruba.
E forma uni y productivo aki di traha aki ta genera beneficionan den e aspecto Financiero, Maneho, Energetico y Tecnologico.
FINANCIERO
Den e parti financiero; ya a logra un acuerdo di refinanciamento masha importante y beneficioso pa e companianan Utilities, WEB y Elmar y pa Aruba. E companianan a logra refinancia nan debe den structura nobo cual ta brinda mas acceso na capital grandi y cu interes mas abao. Ademas e companianan a haya awo mas espacio pa maneha nan prioridadnan di inversion. Utilities, WEB y Elmar como compania estatal tin un responsabilidad nacional clave di mester percura pa brinda nan productonan na e prijs mas economico posibel y na mes momento garantisando su calidad y stabilidad. Pues siguridad di Energia y di Awa ta di vital importancia pa nos Economia, nos Pueblo y pa e stabilidad di e companianan.
MANEHO
Pa loke ta maneho, specialmente e parti di ehecucion di e Plan Nacional di Energia, ta sumamente valioso pa e companianan, den union, atende cu prioridadnan pa cu Energia Renobabel y e cumplimentonan di e compromisonan di Aruba pa cu tratadonan internacional manera esun di Paris. Cu transparencia, cooperacion y segun Corporate Governance Code ta evalua vision, angulo y prioridad di cada compania y cu mas participacion y conseho por tuma e miho decisionnan. E parti productivo di energia y e parti di distribucion tin cu haya su debido consideracion na momento di haci plan a corto y largo plaso.
ENERGIA
Den e aspecto energetico, recientemente Utilities, WEB y Elmar a organisa e EOI (Expresion of Interest) pa un di dos Parke di Molina pa Aruba. Companianan renombra di Energia di Biento rond mundo a mustra nan interes. Ta bon pa remarca cu e proceso cu a tuma luga no tabata un destaho publico, sino un procedura pa explora e interes di companianan di Energia di Biento pa cu e oportunidadnan cu tin Aruba cu e proyecto di Rincon. Via notario a registra e companianan internacional y dentro di poco lo cuminsa cu e proceso di evaluacion. Esaki tambe tin su procedura delinea segun World Trade Organization- WTO. Den futuro hopi cercano inovacion y expansion den generacion di mas energia Solar tambe lo bay haya su debido atencion.
TECNOLOGIA
Pa loke ta trata tecnologia; E union corporativo aki di Utilities, WEB y Elmar ta brinda un scenario ideal pa explora meritonan di cada tecnologia y su balor pa loke ta inversion. Cada compania estatal tin su prioridadnan, cualnan na momento di evalua y discuti e puntonan critico di cada proyecto ta brinda bentaha adicional pa tuma e mihor desicion. Por ehempel den proyecto di inversion di baterianan nobo pa almacena energia den futuro cercano, tin hopi aspecto cu mester wordo considera. Experticio di tanto WEB y ELMAR ta wordo debidamente considera.
Pues den e mundo yen di crisis y reto di awendia, trahando uni den equipo, ta crucial pa saca bentaha den tur e aspectonan menciona, pa asina logra mantene e prijs di Awa y Coriente mas abao posibel, e calidad mas halto y e siguridad y stabilidad mas duradero posibel.
Union semper ta refleha forsa y cu e comunicado aki e directornan di Utilities Aruba N.V., WEB Aruba N.V y Elmar N.V. kier ratifica e union aki.
galleryUnion corporativo di Utilities, WEB y Elmar ta brinda un scenario ideal pa explora tecnologia y inversion/gallery


text:
Dialuna merdia durante patruya oficialnan di Flexi team a nota un auto cu 3 persona actuando den un forma sospechoso na Maracastraat cu Fiyostraat, mesora nan e auto aki y ora a bay controla nan a bin descubri holor fuerte di marihuana nan a listra den e auto y a bin topa cu droga y hasta un Smith & Wesson 38 special den e auto polis a confisca esakinan y a detene e 3 sospechosonan y a confisca e vehiculo.
0 thoughts on “Polis a detene 3 sospechoso cu tabata den auto cu un pistol 38 Special y tambe cu droga den nan poder.”
-
e auto aki atrobe?? e tabata den noticia caba poco tempo pasa y toch ta riba caminda………


text:
ORANJESTAD,Aruba
Hopi ta e preguntanan di trahadornan y dunador di trabao,
mirando e situacion cu tin actualmente cu Aruba y mundo ta confrontando di
COVID-19 . Alabes doñonan di trabao tambe ta preocupa kico pa haci na momento
cu nan empleadonan ta bay AO den un situacion asina y na unda nan mester
meld. Nos tur sa cu Aruba poco poco ta
cana e caminda pa bay den rumbo di digitalisacion, y SVB ta un di e ehempelnan
grandi cu tin riba e Sistema nobo y moderno aki. Na momento cu Aruba a
confronta su mes cu e situacion di COVID-19 SVB
tambe a avisa via di su website SVB https://www.svbaruba.org/trahado/svb-y-ocupacion-minimo-2/
unda cu por ricibi tur informacion .
Banco di Seguro Social di Aruba SVb ta participa cu en
connexion cu prevencion di COVID 19/Coronavirus
a adapta su servicio na publico entrante dialuna 16 di maart 2020.Tur
nos departamentonan ta traha a base di ocupacion minimo. Unda cu ta posibel ta
traha cu cita ademas nos ta sigui duna servicio via telefon y email. Den caso
cu ta bin SVb pa control medico tene cuenta cu:
Ta prohibi pa drenta SVb cu sintomanan di griep.SVb ta
limita entrada den sala di espera na 50 persona (Eagle y San Nicolas) Nos ta
pidi cooperacion di tur bishitante pa sigui instruccion di personal di SVb !Por
tuma contacto cu nos diferente departamentonan:
Pa Notifica AO: 527-2782 of online https://www.svbaruba.org/ao
Verlof di parto, Control Medico: Administracion Medico: (via
central) 527-2700 of [email protected]
Cesantia: 527-2819 of 527-2755 of [email protected]
Pago na SVb: Dpto. di Inning: 527-2778 of [email protected]
Finansas SVb: 527-2729 of [email protected]
Cobransa di SVb, areglo di pago: Dpto. di Invordering:
527-2770 of [email protected]
Externe Controle: 527-2780 of [email protected]
Helpdesk MiSVb: pa ayudo cu MiSVb 2.0: [email protected]
of Whatsapp +2975272740 (no tin telefon)
Doño di trabao y trahado: Premieheffing 527-2700 of
[email protected] (pa ayudo cu MiSVb mester tuma contacto cu Helpdesk)
Pensioenen: 527-2760 of [email protected]
Pa cualkier pregunta of remarca por fabor tuma contacto cu [email protected]


text:
ORANJESTAD – Ultimo simannan lider di partido berde, AVP, Mike Eman tabata di bishita den districto di Noord y a haya un cantidad grandi di peticion pa bolbe. Ciudadanonan di e districto a yama y manda mensahe for di tur skina di Noord pa representantenan di Partido di Pueblo Arubano por bishita nan.
Den consulta cu miembronan di partido y team di campaña a dicidi cu ta bay dedica e fin di siman cu a pasa completamente na Noord, prome cu sigui pa San Nicolas, cu ta otro districto cu semper a y ta sostene AVP fuertemente. Diasabra, for di tempran caba, candidatonan cu nan team, a cuminsa bishita ciudadanonan di districto di Noord. Mike Eman a bishita sostenedor, amigo y conocinan rond di Pos Abou, Cunucu Abou, Bubali (un parti), Palm Beach (un parti) y Montserat. Candidato nobo riba lista di AVP, e dinamico Maurits Malmberg, a bishita ciudadanonan na Esmeralda, Opal, Safir, Rubi, Topaz, Rooi Santo y Westpunt.
Otro hoben candidato Gerlien Croes a bishita ciudadanonan na Calabas y Kudawecha alabes invitando nan pa su evento diadomingo. Arondino Croes, cu receientemente a uni su mes na Partido di Pueblo AVP, a bishita ciudadanonan di Sabana Liber y Alto Vista. Un otro hoben politico energetico, Clayton Croes, a recore Semeleerstraat y un parti di Montserat. Arthur Dowers, na Matadera, Tanki Flip y Tanki Leendert a combersa extensamente cu bisiñanan.
Carlos Bermudez, un otro candidato nobo di AVP y bon conoci den Noord, a cuminsa cana den su bario Boegoeroei y a sigui pa Montaña y Bubali. Benny Sevinger cu su team a bishita Keito y Koyari, Jennifer Reyes a recore Kamay y Saliña Serca, mientras cu Jeffrey Kelly tabata na Bakval y Palm Beach hunto cu lider di partido. Mientras cu Rene ‘Baba’ Herdé y Norman Roos tabata den Tanki Leendert y Moko, Paul Croes y su team a bishita Sabana Liber.
Partido di Pueblo Arubano, AVP, tabata hopi druk e fin di siman na Noord, pero otronan candidatonan di AVP tabata ocupa pariba di brug. Mike de Meza y Desiree de Sousa-Croes tabata dunando oido na preocupacion, opinion y sugerencia di ciudadanonan di pariba di brug for di Pos Chiquito te na San Nicolas.
Lider di partido AVP bishitando casnan na Noord a wordo compaña pa Jeffrey Kelly y Carl Giel. Na final di anochi Mike Eman, hunto cu sostenedo y amigonan a bishita e wela di su amigo di Carl Giel, na ocasion di su fecha natal su wela. Eman a wordo compaña tambe pa Giovanni Arendsz, conoci den mundo di deporte.
Makinaria berde si no ta descansa y e siman aki atrobe nan lo ta bishitando barionan rond di Aruba.


text:
ORANJESTAD, Aruba: Fundacion Lotto pa Deporte hunto cu Minister di Salud Publico, Cuido di Nos Grandinan y Deporte, dr. Carlos “Alex” Schwengle a organisa un encuentro cu e team di taekwondo cu ta biahando pa Costa Rica, unda cu nan lo ta competiendo den e Pan Americano di Cadet y Junior y Open di Costa Rica, pero tambe cu Master y Grand Master di taekwondo. E team ta biaha dia 24 y 25 di Augustus y nan tur a prepara nan mes debidamente pa ambos campeonato. Aruba ta conta cu participacion di 9 atleta.
Presidente di Fundacion Lotto pa Deporte, mr. Di-Stefano Wernet RA a yama tur presente bon bini na e evento, cu a tuma luga den Blossoms Restaurant. Lotto a haci e evento di reconocemento di e atletanan, kendenan ta bayendo Costa Rica. A recorda tur esunnan presente riba e parti di union den deporte y no traha muraya pero un brug pa bay dilanti hunto. Fundacion Lotto pa Deporte y Comision di Subsidio ta aprecia ora cu un federacion/organisacion ta organisa fundraising pa busca extra entrada. El a remarca cu no mester mira solamente Gobierno, Lotto of Comision di Subsidio pero nan tambe tin di yuda nan mes. Deporte y educacion mester bay hunto pasobra esaki ta yuda den e formacion unda ta duna respet y disciplina. Ministerio di Deporte y Lotto ta para tras di esaki.
E coachnan cu lo bay cu e seleccion ta Teofilo Rodriguez y Henk Meijer. Nan lo percura pa coach e team na Costa Rica. E atletanan ta di e scolnan di Stichting Tiger Taekwondo Academy y Brazil Taekwondo Stichting cu lo ta biahando lo ta Joshua Klabér (Cadet) di 37 kilo Pan Americano y Costa Rica Open;
Chiarra Petrocchi (Junior) di 49 kilo Pan Americano y Costa Rica Open; Záhyon Klabér (Junior) di 63 kilo Pan Americano y Costa Rica Open; Angelo Rodriquez (Senior) di 68 kilo Costa Rica Open; Nassip Bislip (Cadet) di 54 kilo Costa Rica Open; Charrick Winterdaal (Junior) di 68 kilo Pan Americano y Costa Rica Open; Kaylon Bislip (Infantil); Ryan Thielman (Infantil) -24 kilo; Eiber Torres (Senior) di 63 kilo Costa Rica Open; Zahyon Thielman (Infantil) y Kaylon Bislip (Infantil).
E anochi a sigui cu entregamento di reconocemento di aprecio na e Master y Grand Masternan pa nan dedicacion y aportacion den taekwondo, cual tabata un “Taekwondo breakable board” cu nan nomber y e palabra “respet”.
Minister Dr. Schwengle a entrega e reconocemento na Masternan Teofilo Rodriguez, Guaicaipuro Jimenez, Eric Barry y Alberto Klabér, tambe a duna reconocemento na Grand Masternan Marilu de Veer y Jose “Chaco” Cornelio. E atletanan, Monica Pimentel y coach Albert Thielman a ricibi un regalo for di Minister Dr. Schwengle y di Fundacion Lotto pa Deporte.


text:
Actualmente ta na Atlanta tambe e coach di Miss Aruba, Anoutcka Koolman-Burleson, cu tin amplio experiencia den e tarea di guia e candidatanan pa logra lo maximo den certamennan di beyesa internacionalmente. Anoutcka a coach Danna Garcia den su totalidad cu ayudo di profesionalnan na Aruba y tur bou guia y conseho internacional. E ta mas cu agradeci y satisfecho cu e trabou haci pa Danna, un mucha muhe obediente, determina pa logra su meta pero tambe humilde di curason.
IMPRESIONA Y ENCANTA
Ora e ‘national directors’ di otro paisnan grandi den mundo di beyesa, pero tambe e organisacion a bise ayera durante e ‘national director meeting’, cu despues di preliminar nan a keda impresiona y encanta cu Aruba: “Esey caba a haci mi super feliz. Tur cu un smile tabata bisa mi: good luck. E momento ey mi tabata gradici Señor. Mi curpa tabata haya kippevel y esey kiermen Aruba a haci un tremendo trabou, pasobra nan ta wak Aruba como un competencia pa e anochi final. Gana of perde mi a percura pa e nomber di Aruba wordo balora como fuerte competencia den e plataforma aki den mundo di beyesa”.
BATAYA TE NA FINAL
Despues di preliminar Anoutcka mes tambe ta wak Danna fuerte pa por clasifica. Esaki tambe ta e reaccion cu el a ricibi felizmente di tur hende cu ta significa hopi pa e organisacion di Miss Universe. E presidente y director ehecutivo di Miss Universe, Paula Shugart, cu tabata hurado den e entrevista cu e candidatanan, a bisa Anoutcka cu Aruba su entrevista a bay hopi bon y cu el a bin hopi bon prepara pa e certamen. Danna Garcia desde inicio a ser prepara door di Anoutcka pa focus riba su mes y bataya te na final. No compara su mes ‘hamas’ cu ningun otro candidata y ‘nunca copia’ di otronan. Danna a ser prepara pa kere den su mesun potencialnan y esey cerca cada persona ta diferente. Pesey tur preparacion y strategia mester ta tambe diferente. No ta existi un formula!
HUMILDAD TA TRASPASA BEYESA
Lo mas importante den Danna su preparacion cu el a enfatisa riba dje desde inicio te cu awe nochi ta, cu e anochi final ta pa Danna ta agradecido semper na Señor na cada momento di su experiencia pa e caminda cu Señor ta guia nan. Su caminda y resultado ta esun perfecto p’e, pa Anoutcka y pa Aruba. Esaki tambe a haci Danna crece como persona y a la vez como candidata. Anoutcka a bise: “El hombre propone y Dios dispone”. Tur hende den e sala durante e preliminar a wak loke e preparacion a forma den Danna: 1) Un dama sigur di su mes enfrentando tur reto cu e por encontra su mes cu ne cu positivismo, humildad, confiansa, personalidad y semper Dios su dilanti. Anoutcka na tur momento a purba lag’e compronde cu Humildad ta traspasa Beyesa. 2) Un persona agradecido pa e oportunidad di por ta riba e escenario ey y cumpli cu un soño di dje y cualkier mucha muhe. El a briya cu su seguridad, personalidad, actitud y elegancia. Su lucha incansablemente pa clasifica y purba na trece e corona Aruba sigur sigur e trabou ey a ser haci.


text:
Exitoso dianan di informacion tocante estudio pa alumnonan di Caribe Hulandes. Despues cu tabatin un prome seccion digital pa alumnonan di HAVO, VWO en SBO/MBO-4 riba dialuna 9 y diaranson 11 di november 2020, Study Choice Caribbean a tene un seccion mas riba dialuna 8 y diaranson 10 di maart, spexial pa alumnonan cu kier sigui cu nan estudio riba nivel profecional intermedio.
Tabata tin 35 presentacion di scolnan di MBO/SBO/EPI/NIPA y varios organisacion cu ta duna estudionan y entrenamento interno, manera e.o. Polis, Kustwacht, cuerpo di Bombero, Hospital. E enfoke tabata riba e posibilidadnan pa sigui un estudio profesional riba un di e seis islanan di caribe Hulandes.
Mas o menos 300 alumno di Aruba, Boneiro, Curaçao, Saba, Sint Eustatius y Sint Maarten a sigui e presentacionnan interactivo di 45 minuutt y na final di cada presentacion a hasi nan preguntanan directamente na e scol of organisacion cu tabata presentando.
Mientras tanto tur presentacion ta accesibel riba e website www.studychoicecaribbean.com Asina ta duna scolnan e oportunidad di (bolbe) wak e presentacionnan den e klasnan, pero alumnonan por wak nan cu nan mayornan tambe.
Nos ta orguyoso di e grupo grandi di alumnonan cu a tuma parti den e evento digital aki pa asina haya informacion tocante e estudio cu ta dirigi riba nan talentonan. Nos ta spera cu e evento ta yuda nan hasi un bon escohencia. Despues di e dos seccionnan, di november 2020 y maart 2021, na tur tin 45 ora di video riba e website, parti den 90 presentacion. Casi 750 alumno a participá na e evento. E intencion ta pa ripiti e evento aki tur aña. E team di StudyChoiceCaribbeanBishita e website: https://studychoicecaribbean.com/


text: Directiva di Aruba Softball Bond ta hasi un invitacion cordial na tur su miembronan pa acudi na un reunion extra ordinario cual lo tuma lugar diaranson awor 5 di Februari na Stadion Frans figaroa den sala Angel Bota di Arubaanse Voetbal Bond ( AVB). Esaki lo inicia exactamente pa 730pm. Directiva di ASB a reuni 15 di Januari ultimo extenso unda a trata diferente temanan pa cu 2020 y a programa e agenda pa e reunion di 5 di Februari proximo. ASB ta hasi apelacion na directiva di tur 18 organisacion miembro pa manda 2 representante sin falta pa asina hunto por tuma desicionnan esencial pa cu 2020. Entreotro lo fiha fecha pa campeonato masculino AA y A-klas, campeonato Femenino y Femenino U17. Alaves lo toka e tema di selecion. Manera ta conosi cu na October 2019 na Baranquilla durante Congreso di WBSC Americas Presidente Endy Croes a presenta un mocion cu a haña sosten di islanan y cu a termina cu un votacion na fabor. Ta trata pa islanan por tene nan propio campeonato clasificatorio y esun cu gana medaya di oro automaticamente lo drenta Juegos Centro Americana y Del Caribe 2022 cual lo tuma lugar na Panama. WBSC Americas a trata esaki riba nivelnan mas halto y a haña aprobacion. Corsow a aplika caba pa ta Cede di Clasificatorio Femenino entre islanan (ECASC) cual lo tuma lugar desde 24 di Juli proximo. Pa clasificatorio masculino ECASC ta enbuska di un isla cu tin fondonan nesesario pa organisa esaki y muy probablemente esaki lo tuma lugar 2021 y ken sa cu Aruba por bin na remarke pa esaki. Pues banda di campeonato 2020 lo papia amplio riba selecionnan y esun femenino cu lo mester re-inicia campo di entrenamento posiblemente den luna di Februari. Alaves ASB lo duna informacion y un update. Tentativamente ASB lo propone pa inicia campeonato masculino y Femenino den luna di April/Mei pero lo pone esaki tambe na votacion y lo traha cu e deseo di mayoria. Si tin equiponan nobo cu kier bira miembro por tuma contacto libremente cu Zuleyka Willems na 7498459. Recordatorio cu den reunion nan aki desicionnan pa henter aña ta wordo tuma pues ta di vital importancia pa Bo representantenan ta presente. Temporada di softball ta bay inicia.


text:
“Asina anto, mi stimánan, meskos ku semper boso a obedesé, no manera den mi presensia solamente, ma awor muchu mas den mi ousensia, traha riba boso salbashon ku temor i temblamentu”
Filipensenan 2:12
Ora ta trata di salbashon di nos alma, nos no por basilá. Djis pensa den e sufrimentu eterno ku ta warda mayoria di e personanan riba e mundu aki, nos kurason ta yena di temor pa Dios. P’esei, konstantemente, nos mester duna mantenshon na nos salbashon, risistí e malu i atendé e bos di Spiritu Santu. E sakrifisio kontinuo aki no por ser interumpí, pa nos no kore e riesgo di pèrdè. E salbashon ta konsolidá dia pa dia, for di momento ku nos duna e debido importansia na e santifikashon di nos bida. Di ei e rason di desaroyá ku temor i temblor te na morto, desviando di e kamindanan inkorekto, di piká i di e boluntatnan karnal, ku no ta agradá Dios i ta alehá nos di Su presensia.
No pone bo alma den riesgo, pa nada di mundu, desaroyá e temor pa Dios ku obedensia i konfia den djE, i hasi orashon bo prioridat.
Dios bendishoná bo grandimente.


text:
Ministernan di Corsou a atende cu un reunion extra ordinario riba e posibilidad di Coronavirus. Pero prome cu e Minister di Salud y instancianan concerni por a duna informacion riba e asunto aki, Minister di Finanzas a confirma di un caso positivo di coronavirus. Durante e reunion aki a informa nan oficialmente cu tin un caso di Coronavirus.
Kenneth Gijsbertha, Minister di Finanzas di Corsou, a bisa cu ta atendiendo e caso aki na e forma debido. E minister a bin compronde cu ayera a haya e informacion cu e persona a test positivo. Minister Gijsbertha a opta pa mas informacion riba e situacion aki p’e instancianan concerni sigui duna mas informacion durante un conferencia di prensa cu lo tuma luga pa 11.30 di mainta.


text:
Den un declaracion haci pa Corte di Aruba riba 24ora.com, nan a bisa cu e castigo pa violacion di mucha ta dobbel na Corsou den comparacion di Aruba. Esaki no ta corecto. Segun e informacion cu SOLO DI PUEBLO a sigui for di reunion di parlamento siman pasa y cu nos a dobbel check den e wetboek di Corsou, e castigo pa abuso di mucha ta 15 aña. E castigo na Aruba tabata 12 aña y awor a bira 15 aña, cual ta IGUAL cu Corsou, Sint Maarten y Hulanda. Pues e castigo di abuso di mucha na Aruba ta mescos cu esun di Corsou.
SOLO DI PUEBLO a tuma contacto cu corte pa asina laga nan mes dobbel check esaki y pa nan corigi e informacion. Nos ta pasando den temponan dificil unda cu informacion corecto mester wordo suministra. Pesey mes nos ta compronde cu por ta trata di un confusion. Sinembargo, nos ta laga tanto Corte y Gobierno duna nan aclaracion riba e confusion.


text: Dialuna madruga despues di cu un club nocturno na Palm Beach a sera a bin haya 3 damita Belga cual un di nan a ser droga cu un of otro estupefacente benta den su bebida na un otro club nocturno y tabata casi completamente off benta abao mientras e otro 2 nan tabata pidi ayudo. Mesora a avisa polis di e caso aki. Na yegada di e patruya nan a pidi ambulans cu maximo urgencia. Na yegada di e ambulans nan a atende e damita aki y un rato despues e otro 2 damitanan tambe a cuminsa bira malo pero no mes malo cu nan amiga. Ambulans a transporta esun intoxica pa hospital mientras e otro 2nan a ser hiba den patruya policial. Por a compronde cu net na e momento cu nan tabata yegando nan hotel cual ta anexo na e club nocturno cu a caba di sera. Pero na ningun momento e 3 damitanan aki a drenta e club cerca di nan hotel.


text:
Team IKD Aruba a cuminsa cu nan bishita den nos scolnan
Pastoor Wuilder Garcia y su Team di Instituto Kateketiko Diosesano a cuminsa cu nan bishita den nos scolnan pa sera conoci cu nos cabesante y docentenan y pa pidi Dios bendishona e muchanan y full scol.
Team IKD-Aruba lo bai duna sosten nan nos cabesante y docentenan pa cu e lesnan di religion lokual ta un di nan tareanan principal. Pa keda informa tocante tur su bishita na nos scolnan, Like e Facebook Page di Instituto Kateketiko Diosesano – ARUBA.


text:
Prome Minister Evelyn Wever-Croes NEGOCIACIONNAN ENTRE GOBIERNO Y CITGO PA YEGA NA UN TERMINACION DI CONTRACT AINDA TA ANDANDO
Prome Minister Evelyn Wever-Croes
NEGOCIACIONNAN ENTRE GOBIERNO Y CITGO PA YEGA NA UN TERMINACION DI CONTRACT AINDA TA ANDANDO
Durante conferencia di prensa di Gobierno diahuebs mainta, Premier Evelyn Wever-Croes a elabora riba e situacion di Citgo cu actualmente ta un topico di hopi interes den comunidad. E negociacionnan entre Gobierno y Citgo pa yega na un terminacion di contract ainda ta andando. Mirando cu e acuerdo firma entre Gobierno di Aruba y Citgo na aña 2016 ta uno grandi y hopi elabora, ta dificil pa defini un bon momento pa terminacion. Segun Premier Wever-Croes su persona no ta altanto di tur e detayenan cu tin den e contract pero e sa si cu na final Gobierno mester bay Parlamento prome cu firma pa terminacion mescos cu a bay Parlamento pa e contract aki wordo aproba.
Citgo mientras tanto a yega na un acuerdo cu tur trahado pa paga cada un nan sesantia y añanan di trabou. E reto actual ta cu tur e trahadonan aki ta sin trabou y ta wardando riba Gobierno pa cera un acuerdo cu un operador nobo pa asina nan por haña un trabou nobo. Esaki sigur lo tuma su tempo mirando cu te cu awe ainda no por yega na un acuerdo di terminacion. Prome Minister a accentua cu tanten Gobierno no tin e yabi di refineria lo no por sinta na mesa cu un otro operador.
Prome Minister tambe a duna un splicacion di tur e pasonan ainda cu lo mester tuma den caso cu yega na un acuerdo di terminacion cu Citgo. Segun Premier Wever-Croes e caminda ta uno cu lo tuma su tempo. Na momento cu Aruba logra yega na un acuerdo di terminacion y firma esaki, e draft final lo mester bay Parlamento pa aprobacion y unabes Prome Minister haña e aprobacion aki e lo por firma e terminacion cu Citgo. Unabes e acuerdo di terminacion ta firma, Aruba lo publica internacionalmente cu ta buscando un partner cu lo desea di inverti den e economia di nos pais. E por ta den forma di un refineria of cualkier otro idea cu por tin, Aruba ta habri a scucha tur otro opcion cu bin riba mesa.
E condicionnan stipula pa drenta den un acuerdo cu Aruba pa inverti lo ta encera cu e compania lo mester ta uno serio y cu tin su propio fondo. Si ta petroleo, nan lo mester tin nan propio petroleo y evita pa cay atrobe den sanccionnan di Venezuela. E compania mester por paga su fair share na gobierno, mester por crea cupo di trabou, cu por paga su empleadonan bon y cu ta cumpli cu e exigencianan di medio ambiente.
Despues cu Aruba saca e publicacion aki, lo mester cumpli cu reglanan internacional y duna 2 pa 3 luna pa asina tur partner tin e oportunidad pa expresa nan interes. Tur e aplicacionnan lo ser evalua na momento cu nan drenta pero e decision final no por ser tuma te ora cu tur interesado haya oportunidad pa expresa nan interes. Unabes e proceso di aplicacion cera, porfin e comision cu Prome Minister a papia di dje desde aña pasa mei, lo haya e oportunidad pa evalua tur loke a wordo entrega pa asina determina tambe kico ta e miho pa pais Aruba.


text:
Tanki Flip – Diaranson mainta polis ta wordo pidi pa pasa na oficina di Rotech, caminda kiebro a tuma lugar ariba dos auto.
Home Uncategorized Kiebro y ladronicia den dos auto di compania Rotech pa bay cu...
Kiebro y ladronicia den dos auto di compania Rotech pa bay cu e baterianan di e autonan
Na yegada di patruya nan ta mustranan e dos autonan.
Tabata trata di un Van y un auto Suzuki. Ambos auto tabata staciona patras di e oficina. E glasnan a wordo kibra y asina nan ta habri e hood y bay cu e baterianan di ambos auto.


text: WILLEMSTAD- 19 di ougùstùs 2019 – Den su afan pa sigui halsa e nivel di servisio i nos produkto turístiko, Ofisina di Turismo di Kòrsou (CTB) ta ofresé taksistanan un entrenamentu dediká na ‘servisio na kliente’. E ‘Customer Service Training’, ku a wòrdu diseñá dor di Teamwork Curaçao tin komo ophetivo pa oumentá e nivel di servisio i eksperensia di e bishitante. Un grupo di 30 taksista lo partisipá na e entrenamentu aki. Durante e kurso lo trata tópikonan manera ‘At your Service!’ (Na bo servisio / Na bo òrdu), ‘Effective Communication’ (Komunikashon Efektivo), ‘Handling with difficult situations’ (Kon pa atendé ku kliente den situashonnan difísil), ‘The Extra Mile’ (E mia èkstra), i finalmente lo hasi un revishon di tur tópiko ku a keda tratá. CTB ta deseá tur partisipante hopi éksito!


text:
ORANJESTAD, Aruba
Parlamentario Endy Croes ta bastante indigna riba comportacion di Canadian Bank Note y Lotto pa Deporte den cuadro di e ayudo real cu deporte mester ricibi. Parlamentario Endy Croes a splica cu e vision pa lanta un Lotto a bin di e Lider inmortal Betico Croes, Remy Zaandam y Roy van Putten. Lotto a wordo lanta na aña 1982 y desde cu a funda Lotto e meta su tras tabata pa paga operacion, premio y comision na rebendedornan y locual cu Lotto gana lo bay bek 100% entre otro den Deporte. Pues e placa di Lotto ta yega bek na e deportista y facilidadnan deportivo. Desde aña 2000 a cera un contract cu Canadian Bank Note unda nan a percura pa manda Lotto online.
Inversionnan di Lotto, 2001-2009
Desde gobierno di MEP a drenta na final di 2001 a percura pa e “boom” economico di Lotto pa Deporte. A haya un Lotto bendiendo apenas 16 miyon pa aña y den 8 aña a entrega AVP un Lotto cu un benta cu a alcansa 42 miyon florin na 2009. Un aumento di 163% den benta bruto. Tras di e vision di ex minister Ramon Lee a logra construi Stadion Frans Figaroa y den e stadion a construi Technical Center Angel Botta (e ultimo aki hunto cu FIFA), Parke Jaburibari, Complehonan Deportivo Simeon Antonio y Jara, Stadion Nadi Croes & Crismo Angela (ex veld di Winston), Veldnan na Pos Chikito, a organisa 2 Wega di Reino, a patronisa completamente Olimpiada Escolar, a drecha diferente poste di luz entre otro Estrella, Sportboys, Dakota, RCA, San Luis, Britannia, veld di Paradera, La Fama, Kudawecha y Palo Marga, a pone luznan nobo na Flatstone y Arsenal, Veldnan tabata ricibi riba costo di Lotto graniet despues di temporadanan di yobida. Tur federacion tabata ricibi sosten financiero mediante Subsidie Commissie y deportenan cu no tabatin un federacion tambe tabata ricibi ayudo directamente door di Lotto. Lotto tabata inverti 500 mil pa aña na instructornan capacita deportivo pa duna les na scolnan rond Aruba. Esakinan ta un tiki di tur locual Lotto tabata duna pueblo bek di su ingresonan.
AVP a bende Lotto cu CBN di Canada
Parlamentario Endy Croes a splica cu pueblo ta e cumprador cu ta purba haci su soño bira realidad pero aun si nan no gana un premio nan ta orguyoso como cu nan tabata mira unda nan placa tabata bay. Kico ta e diferencia awe? Un set di “bobbo” hunto cu e ministernan di AVP encarga na 2012 a laga Canadian Bank Note “lolia” nan di tal manera cu nan a core firma un contracto desventahoso cu Canadian Bank Note traspasando practicamente operacion completo pa Canada unda Aruba awe ta ricibi un miserabel 4 miyon bek pa aña for di un benta awe cu a alcansa 54 miyon pa aña. Esaki ta e tristo realidad. Pio ainda tur cu a forma parti di e desaster historico aki awe ainda ta esnan den bestuur y na timon di Lotto. Veldnan manera Riverplate den curason di Madiki a wordo nenga un ayudo y asina tin masha hopi mas.
Parlamentario Endy Croes ta bisa cu e tempo a yega pa decisionnan pisa cuminsa cay. Kico ta e balor agrega pa sigui cumpra Lotto? Lo traha duro den luna di maart pa Aruba por yega na su Lotto berdadero. No tin sentido na manera cu cos ta bayendo den sosten na deporte. Di Guatemala pa Guatepeor, Croes a termina bisando.


text:
Arthur
Vallejo
Candidato #6
Arthur Vallejo
Profesional hoben sumamente dinamico cu un carrera politico en busca di libertad, reconocimiento y trato igual pa tur profesional hoben den sector di salud.
Arthur ta un graduado di International School of Aruba cu a sigui estudio superior na Universidad El Bosque na Bogota, Colombia. A gradua como Dentista y posteriormente a specialisa den Kaak Chirurgie cu un enfoke riba Odontologia Avansa, Cirugia Oral y Implantologia cu Rehabilitacion Oral y Reconstruccion Oral Extenso.
Arthur a fungi como consehero di Ministerio di Salubridad y a guia e proceso pa logra en conhunto cu Ministerio di Salud pa amplia e Ley AruBIG pa specialista medico y dentista.
Su enfoke Politico ta basa riba prevencion den Sector Salud. Su vision ta pa crea un modelo proactivo di salud preventivo cu vigilancia den salud pa e poblacion di Aruba.
Siguridad di cuminda ta keda prioridad y crea lasonan estrecho cu sector agricultura pa evalua bareranan existente pa asina facilita berdura y fruta fresco na un miho acceso y alcanse.
Arthur Vallejo ta Candidato #6 riba lista di MEP.
Hunto Cu Bo Aruba ta Avansa!


text:
Lokal
Sentensia den kaso inex….. Robo di 600 kilo di kokaina for di warda di polis un frakaso total
WILLEMSTAD. Ayera korte di promé instansia a dikta sentensia den e kaso di ladronisia di 600 kilo di kokaina for di warda di polis na Rio Canario, loke a sosodé na òktober 2018.
Ta un kaso ku a sakudí e komunidat di Kòrsou kompletu, a haña atenshon den eksterior i a pone kuerpo polisial internamente ariba abou pasobra no ta nada normal ku ta logra hòrta for di prizon.
Polisnan mes na sierto momento tabatin miedu, tabata deskonfiá otro, no kier a papia i no tabata sa kon anda, mirando e suseso teribel ku a surgi di e ladronisia di droga for di warda di polis. Pa kolmo a resultá ku a uza ekiponan sumamente pisá i sofistiká ku tabata hòrtá for di Brantwer, anto e idea ku aki ta trata di trabounan hasí pa e gèng ARMY a trese ainda mas sustu den tur hende su kurpa, pasobra ta keda demostrá ku e grupo aki klaramente no ta baha kabes pa apsolutamente nada, ningun hende ni instansia.
Awor pa kolmo tur 3 e sospechosonan den e kaso aki, inkluso e agente polisial Mariens Mariano di 33 aña di edat, a sali liber di e akusashon ku nan tabata metí den e kiebro aki den warda di polis na Rio Canario. Korte únikamente por a sentensiá Mariens Mariano na 6 aña kastigu di prizon pa su envolvimentu den importashon di 340 kilo di kokaina, trafikashon i malversashon kometé ku su arma di kandela reglamentario.
Na opinion di korte deklarashonnan di testigunan anónimo no ta pruebanan sufisiente.
Kantidat di testigunan anónimo tabatin, anto pa kolmo ku deklarashonnan ku ta kontradesí otro.
Por ehèmpel tabata papia di testigunan ku a keda identifiká komo A17, A18, A19, A20, A21, A22, pero al final nada kontundente no a bini afó. 5 otro siudadano a keda kondená, pasobra nan tabata metí den e otro trafikashon di droga ariba menshoná.
Un sospechoso a risibí kastigu di trabou di 100 ora i 4 otro sospechoso a haña kastigunan di prizon ku ta varia di 6 pa 24 luna.
Mas aleu den e komunikado ku Ministerio Públiko mes a emití ta bisa ku 2 ruman di 27 i 21 aña a keda kondená na kastigunan di prizon di 3 i 7 aña pa e rason ku nan tabata envolví den menasanan serio ku arma di kandela i poseshon di arma di kandela. E ruman mas hóben (esun di 21 aña di edat) a keda kondená pa preparashonnan hasí pa kometé asesinato, trafikashon di droga i estafa di un empresa di seguro. E siguiente kastigunan a keda diktá pa e personanan menshoná:
– Julio Cesar Sanchez Pretel, kolombiano di 62 aña di edat, 2 siman di prizon, mas un kastigu di trabou di 100 ora i un periodo di prueba di 2 aña.
– Niolan Anthony Lopez Penha di 38 aña di edat, kastigu di prizon di 24 luna.
– Judrick Gregoria Urbano di 27 aña di edat, kastigu di prizon di 36 luna.
– Curtis Ginneton Jones di 38 aña di edat, kastigu di 6 luna.
– Rachid Urbano di 22 aña di edat, kondená na e suma di daño i perwisio di Nafl. 6.243.90
– Alberto Paula Toribio nasé na Repúblika Dominikana di 32 ana di edat, 6 luna di prizon.
– Mariens Migelangelo Mariano (eks agente polisial) di 33 aña di edat, 6 aña kastigu di prizon.
– Ingemar Timothy Tromp di 28 aña di edat 12 luna kastigu di prizon.
Lokal
Biahenan pa eksterior sin resultado pa Kòrsou ta kontinuá!
WILLEMSTAD – – Frakshon partido KEM a tuma nota ku turno a toka e biaha aki na 2 minister(señornan Javier Silvania i Ruisandro Cijntje) di gabinete Pisas 2, pa biaha pa Repúblika Dominikana.
Segun informashon suministrá pa e sekretario di Konseho di Ministernan(karta 25 di novèmber 2022 i ku a drenta parlamento ayera djaluna dia 28 di novèmber, 12.03 mèrdia), e 2(dos) ministernan ta biaha di dia 27 di novèmber te ku 4 di desèmber 2022 pa partisipá na e “XXV Conferencia de Zonas Francas Iberoamerica” di The Free Trade Zones Associations of the Americas (AZFA).
Frakshon KEM tin informashon ku e konferensha ta tuma lugá dianan 1 i 2 di desèmber na Punta Cana, Repúblika Dominikana, den e Hotèl Westin. Djarason dia 30 di novèmber tin programá un bishita na Parques Industriales de Zona Francas. Akinan a parti e gruponan den 2, unu pa shet’or di mainta i e otro pa och’or di mainta. Tarifa di entrada na e parke aki ta $ 300 pa kada miembro di AZFA.
Serka frakshon KEM e pregunta ta surgi mesora, pakiko mester a biaha tantu dia adelantá asina, pa asistí na e konferensha?
Frakshon KEM a bin komprendé, ku un delegashon amplio a realisá e biahe aki. Esaki ta nifiká atrobe gastamentu di plaka di pueblo, kaminda kantidat di hende ta pasando den temporada difísil, pa loke ta trata nan entrada!
4 tema lo ser diskutí durante e konferensha aki: 1.Teknologia/Inovashon, 2. Integrashon, 3. Sostenibilidat i 4. Resistensia.
Esakinan ta keda presentá pa señornan Mohamed al Muallem (visepresidente ehekutivo di DP World), James X Zhan(direktor divishon di invershon i empresanan di e konferensha di Nashonnan Uni tokante Komersio i Desaroyo), David Greenstein(fundadó/CEO di Wonder Brands), Antonio Novas Garcia(partner ehekutivo den kompania Mc Kinsey & Company).
Frakshon KEM ta di opinion, ku niun di e temanan ku lo wòrdu trata próksimamente, ta bai tin resultado pa pueblo di Kòrsou. Esaki , pa siguiente motibunan: 1. VISA pa bishita i kumpra den Zona Franka di Kòrsou. No tin determinashon pa realisá esaki. Tantu bal tin konektividat(aéreo) pero no tin posibilidat di/pa hasi negoshi. 2. No tin e faktornan kritiko di inovashon i teknologia nobo den Zona Franka di Kòrsou esaki ta nifiká ku no tin oumento di produktividat. 3. No tin integrashon i koperashon regional entre Zonanan Franka. Esaki ta stroba invershonnan i benta di tuma lugá. 4. E medio ambiente i e kambio klimatológiko. Mester tene kuenta, ku e kresiente prekupashon pa esakinan i pa Esaki pa e demanda kresiente pa produktonan mas sostenibel.
Frakshon KEM ta konkluí, ku partisipashon na e konferensha ariba menshoná ta di importansia. Esaki pa motibu, ku e invitashon a bini di e minister di Ekonomia i Komersio señor Victor Orlando (Ito) Bisonó, ku e 25 paisnan, ku ta forma e asosashon iberoamerika tei presente. Esakinan ta representá 700 Zona Franka, sòru pa 1 mion di trabou direkto i tin 10.200 empresa instalá den e 25 paisnan indiká. Simultáneamente mester atendé e 4 puntonan mas ariba indiká.
Frakshon KEM ta di opinion, ku NO por sigui hasi biahenan kostoso sin resultado.
Si riba tèrmino hopi kòrtiku NO eliminá e VISA, drecha e produkto pa ofresé invershonistanan i turistanan, Kòrsou ta keda dueila ku kranchi habrí.
Kòrsou su Zona Franka, si NO presentá un kambio den aserkamentu, maneho i tuma desishon, NO por kompetí ku otro Zonanan Franka den region.
Lokal
Kolegio Erasmo ta selebrá luna di buki a la Bi-ba-bèrdè
WILLEMSTAD- En konekshon ku Siman di Ban Lesa i luna di buki, Kolegio Erasmo a organisá diferente aktividat pa su alumnonan. E meta di e aktividatnan aki tabata pa animá e muchanan pa lesa i tambe alsa nan interes den buki. A habri e temporada ku Siman di Ban Lesa ku tabata mará na e tema di Bi-Ba-Bèrdè (Gi-Ga-Groen). Durante di e siman aki, diferente persona i outornan di buki, manera Richena Maduro, Denise De Jong-Rekwest i Ronny Lobo, a lesa buki pa e muchanan.
Despues di e siman di apertura, klasnan for di Yogatina (pre-eskolar) te ku grupo 8 a pone èkstra atenshon na tur loke tin di haber ku buki i kuenta. E muchanan a siña tokante di e diferente géneronan di kuenta, eskritornan i ilustradónan. Tambe nan a lesa kuenta pa otro i duna forma na e tema Bi-Ba-Bèrdè bishitando Curaçao Rif Mangrove Park pa siña tokante di e diferente sorto di pal’i mangel ku tin na Kòrsou, funshon di pal’i mangel, historia di e besindario di Ref i tokante di e flora i founa di e parke.
Pa sera e temporado, Kolegio Erasmo a invitá diferente persona konosí den nos komunidat pa bin lesa buki pa e muchanan. Entre e personanan aki tabatin nos minister president, Señor Pisas, Diannitsa Genaro, Glenda Sluis, Kate Ronald Martina Thielman, Judith Heldewier, Nihayra Leona, Bryan Goilo i Miriela Kwidama. Un tiki tokante di Kolegio Erasmo: Kolegio Erasmo un skol di fundeshi ku ta forma parti di Fundashon pa Skol Humanista na Papiamentu. Su fundeshi ta basá riba e filosofia Humanista i e ta e úniko skol na Kòrsou ku su idioma di instrukshon ta kompletamente na papiamentu. E aña aki Kolegio Erasmo ta selebrando su di 35 aña di eksistensia.
Lokal
Señora divorsiá a bai reklamá pero….. Ya Inspektor a laga paga restitushon na èks esposo
WILLEMSTAD Un korto sirkuito entrega di e aanslag definitivo riba balor di un kas di un pareha ku a divorsia a pone ku maske titulo di propiedat dje kas tabata riba nòmber dje muhé, Inspektor a duna òrdu pa paga e èks esposo e restitushon ku a paga di más na OZB tempu e pareha tabata kasá ainda.
E aanslagnan preliminar no tabata riba
Daily Nobo
Filis, Cubs, Arizona i Dodgers hopi interesá: Merkado pa Xander a kuminsá bira kayente…
Iran a keda eliminá i desapuntá su fanatikada
Argentina a logra pasa pa e otro buèlta
Manchester United a prepará un oferta pa Cody Gakpo
Gerardo Martino ta stop ku e selekshon mexicano
Rapper Jon Tarifa ta kolaborá ku kantante Darren Gardner den ‘When I was Younger’
ÁMTENAR NA SOAW A BIBA 7 LUNA DEN UN MUNDU DI ABUNDANSIA
Abogado Braam a gana kaso di NAf 2.206.846,25 pa Girobank
KORTE A KAMBIA SENTENSIA DEN E KASO DI MICHELANGELO PENIJN
KASO DI ÁMTENAR KU A HÒRTA PLAKA NA SOAW DEN KORTE.
Trending
-
Sosial6 days ago
Rapper Jon Tarifa ta kolaborá ku kantante Darren Gardner den ‘When I was Younger’
-
Lokal6 days ago
ÁMTENAR NA SOAW A BIBA 7 LUNA DEN UN MUNDU DI ABUNDANSIA
-
Lokal5 days ago
Abogado Braam a gana kaso di NAf 2.206.846,25 pa Girobank
-
Lokal5 days ago
KORTE A KAMBIA SENTENSIA DEN E KASO DI MICHELANGELO PENIJN
-
Lokal6 days ago
KASO DI ÁMTENAR KU A HÒRTA PLAKA NA SOAW DEN KORTE.
-
Lokal6 days ago
Trinta indokumentado venezolano kier a drenta Kòrsou ilegalmente
-
Lokal5 days ago
Wes a kondená asesino di beibi den barika di su mama
-
Lokal2 days ago
Empleada haltu di casino ‘online’ a pèrdè demanda pa haña bónus


text:
Dialuna Dellanire Maduro a asisti na un anochi di informacion pa tur dunador di cuido na Aruba tocante Coronavirus. E anochi aki a wordo organisa door di hospital y e parlamentario di POR ta elogia hospital pasobra di e forma aki tur hende ta haya e mesun splicacion riba ki conocemento tin riba e virus te cu awor aki.
E ta cita director general di Organisacion Mundial di Salud bisando cu mester traha riba echonan, riba e parti cientifico y no mester actua riba miedo. Durante e anochi aki por a mira cu tin instancianan na Aruba ta trahando basta duro pa duna informacion, pero mester logra pa tin un corelacion entre otro y ta importante pa e tipo di sesionnan asina sigui tuma luga.


text:
Panam Games LIMA 2019
Ciclista Lisa Grootheusheidkamp a termina na di 13 lugar di 21 coredo awe den e careda contra holoshi.
E Weganan Panamericano a inicia pa e ciclista femenino Lisa Grootheusheidkamp di Corsow cu awe a core e famoso “careda contra holoshi” representando Aruba. Mester bisa cu Lisa a debuta awe den e weganan grandi mei mei di un elenco di nivel halto den e continente America.
E careda a sufri un retraso di 45 minuut debi cu e bicicletanan a yega laat. E ciclista Grootheusheidkamp a start como coredor number 2. Lisa mester a core un recorido di di 18.5 km bandi lama den un clima basta frieu.
Na final Lisa Grootheusheidkamp a registra un tempo di 27:79.76 cu un avg speed di 40.36
Na prome lugar a keda e Mericano Chloe Dygert cu un tempo di 23:36.51. Na di dos lugar a sali Trinidad & Tobago y na di tres lugar a sali Canada. Remarcabel ta cu e mericano ta e campeon mundial di pista den 3km.
Pabien Lisa Grootheusheidkamp


text:
Den un conferencia di prensa WEB a duna informacion di e caso cu nan a haya nan mes confronta cun’e di un consultant cu ta infecta.
Segun nan a splica, e persona tabata di vakantie na Egipto y despues a yega Merca. Despues el a biaha pa Aruba pa haci un trabou y na momento cu e tabata aki, su esposa a inform’e cu un hende den e grupo cu nan a biaha cun’e a test positivo pa coronavirus.
WEB a dicidi di pone den isolacion mientras mesora a laga haci test. Ora cu e resultado a drenta, a informa Gobierno di biaha.
A traha mesora e lista di e personanan cu tabata den contacto directo cu e consultant y a manda esaki pa DVG. Departamento di Salud a tuma contacto cu e personanan riba e lista pa sigui e reglanan y un biaha mas WEB den e conferencia a pidi e hendenan aki pa keda cas den cuarentana. WEB ta haci su parti y pueblo tambe mester cumpli cu su banda. Si un persona wordo instrui pa keda cas, mester haci esaki. Semper por yama e number di contacto suministra of yama 2800101.
Te aworaki ningun esnan cu tabatin contacto cu e consultant tin sintoma. Esaki probablemente pasobra ora cu el a yega Aruba, e tabatin 10 dia cu e tabata malo caba. E virus ta pega durante e di dos y shete dia. Pues el a presenta na WEB riba e di 11 dia y e chens cu e por a plama e coronavirus ta bira un tiki mas chikito.
Informacion te awo ta mustra cu 2 pa 3 hende ta wordo infecta pa un persona cu tin e virus y si e ta emiti fluho (drops). Un persona por tin’e pero si su sistema immuun ta hopi halto, e no ta sinti e sintomanan pisa. Pero ta miho keda cas.
E consultant ta den bon estado y su unico sintoma ta un tos seco. Ta warda 24 ora cu e no tin sintoma, e lo bandona Aruba.
Tambe a sigura cu e awa di WEB no ta contamina cu Covid-19 ni cu nada otro. P’esey ta refuta categoricamente e rumor cu e awa ta contamina. Ta imposibel pa e virus drenta e proceso di produccion di awa.
E persona a traha den e edificio principal y Servicio na Cliente y no a drenta e planta mes.
Tin 13 hende cu ta den cuarentena, ya cu nan tabata den contacto cu e persona aki. Y ta recorda cu e peligro ta ora cu e persona tin sintoma y e contagio1 por sosode entre e di 2 y di shete dia cu e tin e sintomanan.